Santa Klara komentua bost milioiren truke erosteko tratua egin dute udalak eta Bidaurreta Monasterioak - Zarautz - Zarauzkohitza.eus\nSanta Klara komentua bost milioiren truke erosteko tratua egin dute udalak eta Bidaurreta Monasterioak\nAmaia Urbieta 2021-02-14 11:22\nSanta Klara komentua. (Zarauzko Udala)\n"Zarautz erdialdeko hirigintza iraultza" gisa definitu du Xabier Txurrukak martxan den plana. Alkateak azaldu du lehenik "udal eraikinen sarea eta egungo erabilerak aztertu" beharko dituztela eta, ondoren, partaidetza prozesu bat abian jarriko duela, herritarrek, teknikariek eta inplikatutako gainerako eragileek beren proposamenak partekatu ahal izateko, "egungo komentuaren etorkizunerako proposamenik egokiena bideratze aldera".\nZarauzko Udalak jakinarazi duenez, Santa Klara komentua eta haren lurrak erosiko ditu 5.129.422,98 euroren trukean. Xabier Txurruka alkateak hainbat bilera egin ditu azken urteotan Oñatiko Bidaurreta Monasterioko Erlijiosen Elkartearekin, eta zenbateko hori lau urtean ordaintzea adostu dute bi aldeek. Zehazki, 2024a bitartean, urtero 1.282.355,75 euro ordainduko ditu udalak. Erakundeak prentsa ohar bidez jakinarazi duenaren arabera, 2021eko udal aurrekontuan erosketarako "nahikoa kreditu" aurreikusi dute, eta udaleko talde politiko guztiek aho batez babestutako erabakia izan da komentua erostearena.\n2017ko uztailean Santa Klara komentuan zeuden lau klaratarrak Oñatiko Bidaurreta Monasteriora joan ziren, eta, bost menderen ondoren, hutsik geratu zen komentua. Lau moja horietatik hiru adinekoak ziren, eta zendu dira dagoeneko. Udalak zehaztu duenez, mojek alkateari adierazi zioten "nahiago" zutela udalak eraikina erostea, "Zarauzko herriarentzako interes orokorreko erabilera publikora bideratzeko". Bestetik, oharrak dioenez, elkarrizketetan mojek adierazi dute beren nahia dela "salmentatik eratorritako diru-sarrerak komunitateko 26 ahizpen beharretara eta Bidaurretako klaratarren ondare guztia mantentzera bideratzea".\nAlkatea "eskertuta" agertu da klaratarrek hartutako erabakiarekin, lursailak eta eraikinek udalerrirako duten balioa "eztabaidaezina" baita. Erositako azalera eraikia (eliza, klaustroaren inguruko komentua eta ondoko lau eraikin txikiak) 4.500 metro koadro ingurukoa da, eta partzela osoaren azalera, harresiz inguratua, 12.000 metro koadro ingurukoa. "Bi aldeak gustura utzi gaituen akordio batera iritsi garela uste dut. Zarauztarrentzat albiste bikaina da, azkenean, udala izatea komentuaren eraikina, haren inguruak eta Santa Klarako mojen Ordenaren jabetzako lursail osoa erosiko duena, ekipamendu publiko gisa erabiltzeko", adierazi du alkateak. Gaineratu du erosketa "estrategikoa eta pozgarria" dela, "Salberdin, Azken Portu eta Santa Klara kaleko urbanizazioetako espazio libreetara batzeko", Zarauzko erdigunean "birika berde paregabea" lortzeko.\nBestalde, Txurrukak iritzi dio are zentralitate eta garrantzia handiagoa hartuko duela "parke berriak", trenaren Santa Klarako azpiko pasabideari eta ETSren geltoki berriaren pasabideari esker. "Nire ustez, Zarautz erdialdeko hirigintza iraultza izango da hau. Eta hauek ez dira promesak, dena martxan baitago", azpimarratu du.\nLehenik eta behin aldundiarekin eta Eusko Jaurlaritzarekin adostu eta definitu beharko ditu udalak egin daitezkeen eskuhartzeak zeintzuk diren, eraikin-multzoa babestuta dagoelako eta etorkizuneko jarduerek aipatu instituzioen oniritzia behar dutelako. Dena den, alkateak azaldu du eremuak "aukera paregabea" ematen duela "zerbitzuak bateratu eta gaur egun udalerriko hainbat eraikinetan banatuta dauden jarduerak birkokatzeko".\nAlkateak gaineratu duenez, "proposamen asko entzun dira ekipamendu honek etorkizunean izan ditzakeen erabilerei buruz. Hala ere, eta pausoz pauso, lehenik Zarautz 2030 Planetik udal eraikinen sarea eta egungo erabilerak aztertu beharko ditugu eta, ondoren, partaidetza-prozesu bat abian jarri, herritarrek, teknikariek eta inplikatutako gainerako eragileek euren proposamenak partekatu ahal izateko, egungo komentuaren etorkizunerako proposamenik onena eta egokiena bideratze aldera". Txurrukak gaineratu du Santa Klara eta haren inguruak egokiak izan daitezkeela Zarautzen antolatzen diren hainbat ekitaldi "indartzen jarraitzeko", izan ere, azaldu du askotan "mugatuak" izaten direla herriko ekitaldiak, hitzordu handiagoetarako "leku egokirik ez dagoelako".\nSanta Klara komentuaren erosketaren aurrean Zarautz eta zarauztarrak zoriondu nahi ditu EH Bilduk\nEH Bildu Zarautz ots 16 Hirigintza\nZarauzko Udalak Santa Klara komentua eta haren lurrak erosteko berria publiko egin duen honetan, Zarauzko EH Bilduk Zarautz eta zarauztarrak zorion...


Mekanikariek ez dute ardi elektrikoekin amets egiten | Ekonomia | Berria\nMekanikariek ez dute ardi elektrikoekin amets egiten\nGasolina edo diesel auto batek baino heren bat pieza gutxiago dauzka auto elektrikoak; gutxiago konpontzeko, gutxiago irabazteko auto tailerretan. Eta orain zer?\n1. Ez al zen, ba, dena abantailak auto elektrikoarekin? Galdetu ezazu auto tailerretan... Ez daude oso pozik.\n2. Haiek ere ahalegin bat egin beharko dute planetaren alde, ezta? Kalkulatu dute Araban, Bizkaian eta Gipuzkoan 228 milioi euroko ahalegina egingo dutela. 601 milioiko fakturazioa lortu zuten 2017an, eta auto gehienek motor elektrikoa dutenean %40ko galerak izango dituztela dio Solera enpresaren aurreikuspenak; haren aurretik egindako beste ikerketa batzuen lerro berean doa lan hori.\n3. Baina zergatik? Auto elektrikoak ez du behar oliorik, iragazkirik, banaketa uhalik, injektorerik, bujiarik, ihes tuturik... Eta, behar ez dituenez, ez dira ordezkatu behar aldiro, ez dira matxuratzen. Tailerrek egin beharrekoa txikiagoa da; hau da, mantentzea askoz soilagoa da. Eta beraz, jarduera txikiagoa da, eta fakturazioak hori guztia islatuko du, noski.\n4. Ez dute esango, ba, prestatzeko betarik izan ez dutenik... Asmatuko dute zerbait negozioari eusteko... Asmatuko dute, seguru, baina horretan ari dira oraindik, aurreikuspen ezkorrak oinarri sendoa baitu. Ba al dakizu zer duen Teslaren Model X-ak kapotaren azpian?\n5. Zer? Ezer ere ez.\n6. Baina bateriak eta hari lotutako pieza berriek ez dute konpentsatuko gasolinaren eta dieselaren pieza zaharren baztertzea? Hein batean bakarrik. Auto elektrikoa gutxiagotan sartuko da tailerrera, eta konponketak azkarragoak izango dira. Mekanikariek lan ordu gutxiago egingo dituzte, baina ikusteko dago lan ordu horien salneurriaren eboluzioa nola izango den, bai bailiteke nabarmen garestitzea.\n7. Ez duzu, ba, pentsatuko geroak merkatze bat ekarriko duela autoaren alorrean? Ez, noski, eta aurreikusten hasi da tailerrei bizi-bizirik eutsiko liekeen aldagai bat. Auto elektrikoarekin batera, auto autonomoa zabaltzen hasiko da. Baliteke auto horiek istripu gutxiago edukitzea eta, hortaz, txapa eta pintura esparruetan tailerrak galtzen aterako lirateke, baina....\n8. Baina handi baten traza dauka horrek... Matxurak askoz ere garestiagoak lirateke auto autonomoetan. Matxura gutxiago bai, baina garestiago ere aurreikusten da etorkizunerako. Oraindik, ordea, goizegi da jakiteko auto elektrikoak zenbaterainoko kaltea egingo dien tailerrei, Euskal Herriko auto guztien matrikulazioen %1 ere ez baitira.\n9. Auto mekanikariek lasai egin dezakete lo orduan? Tailer ofizialetakoek lasaiago seguru asko, zalantzarik ez baitago datozen hamarkadetan aldaketak nabaritzen hasiko direla, eta eraldaketa handia datorrela sektorean. Auto ekoizleek egoera hori balia dezakete mantentzea eta balio erantsia duten konponketak beren tailer ofizialetan monopolizatzeko. Mekanikari gehienek ez dute ardi elektrikoekin amets egiten, hori seguru.


Müezzinzade Ali Paşa - Wikipedia, entziklopedia askea.\nAli Pasha, egungo turkieraz Müezzinzade Ali Paşa otomandar itsasgizon bat izan zen, flota inperialeko almirante nagusia 1569 (Piyale Pasha ordezkatu zuen urtea) eta 1571 artean.\nKapudan Pasha (en)\n1567 - 1571ko urriaren 7a\n← Piyale Pasha (en) - Uluç Ali Reis (en) →\nEgiptoko eyaleteko beilerbei\nNaupaktos eta Patrasko golkoa, 1571ko urriaren 7a\nMuezzin baten semea, Selim II.a sultanaren faboritoa izatera iritsi zen eta honen alabetako batekin ezkondu zen. Zipre uhartea 1570ean konkistatu eta inbaditu zuen 188 ontzik osatutako flotako komandanteetako bat izan zen.\nBatez ere, 1571ko urriak 7an Lepantoko guduan otomandar flotaren komandante buruzagia izan zelako gogoratzen da. Ali Pashak gudu hartan Selim sultanak eman zion bandera berde handi bat zeraman, "Kalifen Bandera" bezala ezagutzen zena. Urrez brodatuta Koraneko bertsikuloak eta Jainkoaren izena hogeita zortzi mila aldiz errepikatuta zeramatzan. Bere galerak Joan Austriakoak zuzentzen zuen Real izeneko galerarekin borrokatu zuen. Bere ontzian zegoela, Ali Pashak muskete baten tiroa jasan zuen buruan, eta jarraian, espainiar soldadu batek burua moztu zion eta buru hau pika batean jarri zen. Gertaera horrek, guduan jasandako porrotarekin batera, otomandarrei konfiantza kendu zien.\nAzken aldaketa 9 urria 2020(e)an, 12:48(e)tan


Uztailean errefortzu eskolak emango dira Ardatz akademian | Mondraberri Arrasateko Ataria\nHasiera Kultura Uztailean errefortzu eskolak emango dira Ardatz akademian\nUztailean errefortzu eskolak emango dira Ardatz akademian\nUztailaren 6tik 17ra klase intentsiboak eskainiko ditugu nahi dituenarentzat. Matematika eta hizkuntzak landuko ditugu batik bat, baina aukera legoke beste edozein alor lantzeko ere. Aste bat edo bi astez etorri ahal izango da ikaslea eskolak jasotzera, egunero bi orduz. Lehen Hezkuntza, DBH eta Batxilergora bideratutako eskolak izango dira.\nAzken hilabeteak bereziki latzak izan dira hezkuntza munduan dihardugun komunitate guztiarentzat. Lan egiteko modu berrietara ohitu behar izan gara eta horrek guztiak bere prozesua eta denbora behar izan du.\nIkasturtea amaitzear den honetan aurrera begira jartzeko unea dela deritzogu eta bide horretan Ardatzek errefortzu eskola trinkoak eskaini nahi dizkie aurtengo ikasturtean gabeziak sumatu dituzten eta datorren urteari begira jarri nahi duten ikasleei.\nUztailaren 6tik 17ra klase intentsiboak eskainiko ditugu nahi dituenarentzat. Matematika eta hizkuntzak landuko ditugu batik bat, baina aukera legoke beste edozein alor lantzeko ere. Aste bat edo bi astez etorri ahal izango da ikaslea eskolak jasotzera, arestian aipatu bezala egunero bi orduz. Lehen Hezkuntza, DBH eta Batxilergora bideratutako eskolak izango dira.\nArdatzek betiko metodologiarekin jarraituko du; gelako ikasle gutxirekin, irakasle aditu eta arituak nahiz urteetako esperientzia oinarri harturik kalitatezko hezkuntza eskainiko du, beti ikaslearen interes akademikoak erdigunean jarriz.\nInformazio gehiago nahi izanez gero Ardatzeko bulegoarekin jar zaitezkete harremanetan 943044702 telefonora deituz edo info@ardatz.net-era mezu bat idatziz. Plaza mugatuak dira, hortaz, gomendatzen dugu lehenbailehen izena ematea.


TED eta TEDx-i buruz - TEDx AlmendraMedieval | Vitoria-Gasteiz, Spain\nTEDx (Teknologia, Entretenimendua eta Diseinua) urteroko hitzaldi bat da, Vancouverr-en (Kanada) egina, munduko pentsagile argienak elkartzen dituena, buru irekia duen audientzia bikaina batekin haien ideiak partekatzeko asmoz. Programan oso gai desberdinak jorratzen dira. Gero ´TED hitzaldiak´online argitaratzen dira, publikoak eta doakoak izan daitezen, eta ideia horiek munduan hedatu ahal daitezen.\nPrograma hau sortu zenetik, 10.000 TEDx hitzaldi baino gehiago antolatu dira, ideiak munduan zehar hedatu dituztenak, hala nola, Teheranean, Sidneyan, Tokion, eta nola ez, Vitoria-Gasteizen.\nTEDx urteroko hitzaldiaren osagarri gisa TEDxAlmendraMedievalSalon hitzaldiak ditugu, motzagoak eta hizlari gutziagorekin direnak. Salon hitzaldiak gai bakar batean oinarritzen dira, eta bere helburu nagusia komunitatearentzat interesgarriak diren gaien inguruan eztabaida sortzea da. Hitzaldi hauetan azaldutakoek funtsezko zeregina dute.\nTEDxAlmendraMedieval TEDx hitzaldi independente bat da, TED lizentziarekin antolatuta.\nHurrengo ekitaldiari buruzko informazio gehiago lortzeko: http://www.ted.com/pages/registration


Tolosako Osasun Zentroa: 2012-12\nSOLARAZE(%3 konzentrazioko Diklofenakoa) keratosi aktinikoan\nDuela gutxi Soralaze, keratosi aktinikoak desagertzeko, %3 konzentrazioko diklofenakoa (DKF)duen krema aurkeztu digute Taldekideentazko gauza berri bat zenez ,produktuak zituen entsegu klinikoak bilatzera animatu ginen eta egia esanez ez dugu gauza handirik topatu.\nTestu osoa lortu ez dugun kostu eraginkortasun ikerketaz gain (Colombo GL,2010), 2011ko entsegu hau topatu dugu .Irakurketa kritikoa egin ondoren kalitate ertaineko ikerketa dela ebatzi dugu.(JADAD eskalan 3 puntu)\nBertan,Plazebo krema(n=20), Imikimod(n=20) eta %3diklofenakoa(n=21) alderatu dituzte , keratosi aktinikoaren sendaeran (klinikoki eta anatomia patologikoa bidez definitua)24 aste igaro ondoren.\nAkarsu et al-ek diotenez, bi tratamenduak parekoak dira eta biak plazeboa baina hobeagoak, baina hori ez da guk antzeman duguna datuak aztertzerakoan .Egia da, hasieran, biak parekoak direla baina 24 astetara Imikimod-a hobeagoa da .Total Thicness score eskala erabilita (tartea 0-5 eta 0-k osoko sedaera esan nahi du) IMK taldekoek hasierako batazbestekoTTS-a= 3.80zuten eta DKF taldekoek, antzekoa TTS =3.95.\n24.astean Imikimod taldekoek TTS=1.15 eta DKF taldekoek 2.Ezberdintasun hau esanguratsua izan da IMK-ren alde .\n24. astean erabateko sendaera izan zutenen kopurua %14.3a izan zen DKF taldean eta %45ekoa IMK taldean eta ezberdintasun hau ere esanguratsua da TBK=2(%95 KT 2-23)\nGuztia hau kontuan izanda,ez dugu zertan %3 Diklofenakoa erabiltzera aldatu behar.\nPublicado por Ina en 23:12 No hay comentarios:\nSOLARAZE(%3 konzentrazioko Diklofenakoa) keratosi ...


Ziklo baten itxiera, aro berri baten hasiera | Iritzia | Berria\nZiklo baten itxiera, aro berri baten hasiera\nGorka Leunda Azurmendi - Realeko kontseilari ohia\n2019ko maiatzak 11, Real Sociedad klubaren historian betirako gordeko den data. Erreginaren Kopa tituluaren lorpenak 15 urteko bizitza zikloari itxiera ematen dio, eta aro berri baterako bidea zabaldu.\nHasierako urte haietan Realeko emakumezkoen taldea osatzen zuten jokalari asko Granadan topatzeak garai haietako gorabeherak ekarri dizkit gogora, eta taldeak zein klubak azken urteetan egindako ibilbideaz eta jasandako hazkundeaz kontzientzia hartzea eragin. 2004an ekin zion Realak emakumezkoen futbolean berezko historia idazteari, ilusioz betetako ziklo bati hasiera emanez. Esan behar da proiektu hori, batetik, Real Sociedad gabeko Gipuzkoako futbola ulergaitzat jotzen zuten kluben ausardia eta eskuzabaltasunari esker sortu zela. Eta bestetik, Realari esker, aipatu kluben zein gizartearen eskariari erantzuna emateko lidergoa hartu behar zuela konturatuta. Garbiñe Etxeberriak, egun Realeko Kirol Zuzendariak, eta prozesu hartan modu aktiboan parte hartu zuenak, honako hau adierazi zuen finalaren atarian: Atletico de Madrilek 14 talde ditu bere egituran eta Realak, 2, baina klub guztiekin hitzarmena dugu. Proiektuaren DNA esaldi batean, alegia.\nTaldea sortzeko prozesuan helburu ezberdinak zehaztu ziren, kirol arlokoak zein sozialak. Kirol helburu nagusia Gipuzkoan historian zehar izandako talentuari garatzeko aukera ematean oinarritu zen, formakuntza ibilbide bat zehaztuz jokalari onenei egitura profesional baten baitan goi mailan lehiatzeko aukera eskaintzeko. Hau guztia oinarrizkoa zen Txapeldun izan zitekeen Reala eraikitzeko. Aitzitik, helburu sozialak Gipuzkoako neskatoak inspiratzeko kirol ereduak sortzera bideratu ziren, haiengan futbolean jokatzeko grina sorrarazi eta Realeko jokalariak izateko ametsa izan zezaten. Azken batean, klubaren ehun urteetako historian Gipuzkoako mutil askok izan dugun desioa haiengan ere piztea nahi genuen.\nOrduan, optimistena ere, eta ni tartean ziurrenik, ez litzateke Realeko emakumezkoen taldeak Gipuzkoan izan duen eragina aurreikusteko gai izango. Proiektua hazi egin da etengabe, aldeko zein kontrako egoeretan, talde txapelduna bilakatu arte bidean aurkitutako hamaika oztopori aurre egiteko pertsona askok egin duten lanari esker. Talde honek, teknikari zein jokalariek, bikain borobildu dute haien aurrekariek hasitako zikloa; Realeko zale guztien sentimendu eta harrotasun txuri-urdina azaleratu dute eta emozioek generorik ez dutela irakatsi digute, hots, ez dituztela gizonezkoen edo emakumezkoen taldeak desberdintzen; barre egin dugu, negar, eta Realak titulu bat lortzeak dakarren sufrimendu eta gozamena sentitu dugu.\nLorpen honekin batera hainbat irudi gordeko dira oroimen kolektiboan. Granada, Trinitate Plaza, Gipuzkoako Plaza eta Alderdi Eder jendez gainezka, adin guztietako pertsonak, neska-mutilak batik bat; Realeko elastikoak barra-barra, horietako asko emakume jokalarien izenarekin. Pentsaezina zen horrelako zerbait orain gutxi.\nHistoriako mugarria da eta aro berri bati hasiera ematen dio, zalantzarik gabe. Ez du atzera-bueltarik. Reala zein Gipuzkoarentzat izan dezakeen hazkunde potentziala, eta kirol zein gizarte mailan egin dezakeen ekarpena berretsi du. Tituluak sorrarazi duen euforia kolektiboaz haratago, ziur nago klubeko zuzendaritza bizitzen ari garen mementoaz jabetu dela, hain zuzen, proiektuaren etorkizunerako erabakigarria izan daitekeen unean. Orain 15 urte bezala, zalantzak zalantza eta beldurrak beldur, baina konfiantzaz eta ausardiaz, ezinbesteko dira proiektua indartu eta Real Sociedad sendotzeko erabakiak.


PROGRAMAZIO IKASTAROA DBHn – Asti Leku Aldizkaria\nBehatokiaIkastolaren ahotsak... Argitaratuta\nASTI LEKU IKASTOLA, IRAKURKETA PLANAREN BARRUAN, BESTEAK BESTE, DBHKO LIBURUTEGIKO BERRIKUNTZAN ARI DA LANEAN. BERTAKO FORMA ALDATZEN ARI GARA, HAINBAT IKASLEREN LAGUNTZAREKIN, INGURU ERAKARGARRIAGO BAT ESKAINI NAHIAN.\nLiburutegi baten helburu nagusia liburuak mailegatzea da. liburu hauek berritzen ari gara, baina horrez gain, gune honi beste erabilera kultural bat eman nahi diogu: bertan, hitzaldiak, erakusketak eta ikastaroak ematearena, hain zuzen ere.\nGure lehenengo ikastaroa DBH 4. mailako Erlantz Alonsok antolatu du. DBHko 1. mailako ikasleei bideratutako programazio ikastaroa izan da. Bi astetan zehar, lehenengo jolas-orduetan, 10 pertsonako taldeak liburutegian bildu dira Scratch eta Coding with Chrome programen inguruan ikasten aritzeko.\nScratch, Java programaren oso bertsio sinplifikatua da. Blokeak erabiliz, puzzle baten antzera, joko sinpleak egiteko era bat da. Behin trebetasuna hartuta, Java eta Scratch elkartzen dituen Chrome hedapenera aldatzen dira; bertan, blokeak eta programazio lengoaia bat ikasteko. Ikastaroaren amaieran, bertaratze egokia izanez gero, diploma bat jaso dute parte hartu duten ikasleek.\nEsperientzia polita eta aberasgarria izan da guztiontzat. Beste bat prestatzeko irrikan gaude.


Margerie-Chantagret - Wikipedia, entziklopedia askea.\nMargerie-Chantagret Frantziako udalerri bat da, Loire departamenduan dagoena, Auvernia-Rhône-Alpeak eskualdean. 2013an 652 biztanle zituen.\nNicolas REY (2014-2020)\n45° 31′ 30″ N, 4° 04′ 00″ E / 45.525°N,4.0667°E / 45.525; 4.0667Koordenatuak: 45° 31′ 30″ N, 4° 04′ 00″ E / 45.525°N,4.0667°E / 45.525; 4.0667\nChazelles-sur-Lavieu, Lavieu, Lézigneux, Saint-Georges-Haute-Ville, Saint-Jean-Soleymieux eta Soleymieux\n2007an Margerie-Chantagret udalerrian erroldatutako biztanleak 652 ziren. Familiak 241 ziren, horien artean 52 pertsona bakarrekoak ziren (28 bakarrik bizi ziren gizonak eta 24 bakarrik bizi ziren emakumeak), 69 seme-alabarik gabeko familiak ziren, 104 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 307 etxebizitza zeuden, 245 familiaren etxebizitza nagusia ziren, 36 bigarren erresidentzia ziren eta 26 hutsik zeuden. 292 etxeak ziren eta 13 apartamentuak ziren. 245 etxebizitza nagusietatik 199 bere jabearen bizilekua ziren, 36 alokairuan okupaturik zeuden eta 10 doan lagata zeuden; 1ek gela bat zuen, 2 etxek bi zituzten, 34 etxek hiru zituzten, 77 etxek lau zituzten eta 131 etxek bost zituzten. 185 etxek euren parking plaza propioa zuten azpian. 85 etxetan ibilgailu bat zegoen eta 143 etxetan bat baino gehiago zituzten.\nMargerie-Chantagret udalerriko biztanleria-piramidea 2009an .\n2007an lan egiteko adina zuten pertsonak 437 ziren, horien artean 337 aktiboak ziren eta 100 inaktiboak ziren. 337 pertsona aktiboetatik 318 lanean zeuden (170 gizon eta 148 emakume) eta 19 langabezian zeuden (12 gizon eta 7 emakume). 100 pertsona inaktiboetatik 22 erretiraturik zeuden, 38 ikasten zeuden eta 40 "bestelako inaktibo" gisa sailkaturik zeuden.\n2009an Margerie-Chantagret udalerrian 253 unitate fiskal zeuden, 691,5 pertsonek osaturik. Pertsona bakoitzeko diru-sarrera fiskalaren mediana urteko 17.191 euro zen.\n2007an zeuden 23 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 5 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 4 ostalaritza eta jatetxe enpresak ziren, 1 zerbitzu enpresa zen, 1 administrazio publikoko enpresa zen eta 6 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 12 zerbitzu publikoetatik, 1 funeraria zen, 1 autoeskola, 1 igeltseroa, 1 margolaria, 1 zurgina, 1 iturgina, 2 ile apaindegiak, 3 jatetxeak eta 1 apaindegia.\n2000. urtean Margerie-Chantagret udalerrian 14 nekazaritza-ustiategi zeuden, 424 hektarea erabiltzen.\nSoleymieux (2,4 km)\nLavieu (3,1 km)\nBoisset-Saint-Priest (3,1 km)\nSaint-Jean-Soleymieux (3,1 km)\nSaint-Georges-Haute-Ville (4,1 km)\nChenereilles (4,4 km)\nLézigneux (4,8 km)\nSaint-Thomas-la-Garde (4,9 km)\nMarols (5,4 km)\nChazelles-sur-Lavieu (5,5 km)\nSaint-Romain-le-Puy (5,7 km)\nAzken aldaketa 7 urtarrila 2020(e)an, 11:59(e)tan\nOrriaren azken aldaketa: 7 urtarrila 2020, 11:59.


Parte-hartze artxibo - Page 7 of 17 - EGK Parte-hartze artxibo - Page 7 of 17 - EGK\nParte-hartze lan-arlorako lan deialdia\nEuskadiko Gazteriaren Kontseiluak (EGK) Parte-hartze lan-arlorako lan-deialdia zabaldu du teknikari lanposturako. Gizarte eta politika publikoetan euskal gazteriaren parte-hartzearen alde lan egin nahi baduzu aukera paregabea zuretzat. Jardunaldi osoko urtebeteko eskaintza da, luzatzeko aukerarekin. Orain arte bezala, lanpostua Gasteizko egoitzan egin… ...\nEAPNrekin aukera gutxien dituzten gazteen barne-hartze eta parte-hartzerako proposamenak lantzeko deialdia\nJaio zarela jaio zaren lekuan, zure bizitza proiektua Europan egin nahi baldin baduzu... Parte-hartzera deitzen zaitugu! Abenduaren 1ean EAPNrekin batera (Pobrezia eta Gizarte Bazterkeriaren aurkako Europar Sarea) Euskadiko Gazteriaren Kontseiluak (EGK) topaketa bat antolatu du San Frantziskoko Udaltegian (Mariaren Bihotza… ...\nZein da zure 2016ko ebaluazioa? Gauza mordoa pasa dira eta horrelakoetan ondo dago geldialditxo bat egitea balantze modura. Horixe egiteko asmoa dugu Euskadiko Gazteriaren Kontseiluan (EGK) eta bereziki parte-hartze lan-arloan. Hainbat proiektu potente garatu ditugu, aholkularitza eman dugu egitasmo ugaritan… ...\nGazteOlinpiadak 2016 laburpena\nAspaldi honetan maiz hitz egin dugu kirola eta parte hartzeari buruz. EGK osatzen dugunontzat GazteOlinpiadak oso ekimen kuttuna da, beharrezkoa ikusten dugu kirola egokituak ezagutaraztea. Asmo horrekin, pasa den larunbatean, urriak 1, San Inazio kiroldegian bertaratu ziren gazteekin Goalball, Slalom… ...\nBueltan dira EGKren GazteOlinpiadak!\nGazte! Rioko Olinpiadek K.O. utzi ez bazaituzte… bueltan dira EGKren GAZTEOLINPIADAK! Aurten Bilbon prestatzeko plazera izan dugu. Dakizuenez, GazteOlinpiadak parte-hartzea eta kirola du oinarrian, biak batuta ekimen ederra atera daitekeelako. Gogoratu pasa den urtean gazteek esandakoa “kirolean aniztasuna kontuan hartzen… ...\n#I25eko taulak: programa elektoralen laburpena\nZer diote pertsona gazteei buruz datorren irailaren 25ean Euskal Autonomia Erkidegoko hauteskundeetara aurkeztuko diren alderdi nagusiek? Zein dira gazteoi eskaintzen dizkiguten asmo, proposamen, ideia, konpromiso eta proiektu nagusiak? Euren zein politikek eragingo gaituzte gazteoi eta zein neurritan? Horrelako galderek eta beste… ...\nHauteskundeak gosaldu, bazkaldu eta afaldu…\nDatorren irailaren 25ean EAEko hauteskundeak izango dira. Horren harira, azken egunotan hainbat albiste atera dira, tartean gazteon gehiengoak politikak egiturazko aldaketa behar duela uste dugun honetan, egoera aldatzeko, prekarietateari aurre egiteko, berdintasuna eta parte-hartze sustatzeko… finean, gazteon egunerokotasuna hobetzeko, emantzipazioa… ...\nGogoan al duzu GazteOlinpiadak ekimena? Guk bai. Urriaren 1a gorriz markatua dugu gure egutegian. Maiatza amaieran aurreratu genuen bezala, aurten ere badatoz GazteOlinpiadak. Izan ere, iazko arrakasta ikusita, kirola eta parte-hartzea biltzen dituen egitasmoa ezin zen ekitaldi bakarrean geratu. Zer… ...\n#GazteokEuropari Europako politiketan eragiteko inkesta\nDialogo Estructurado izeneko ekimenak Europako politiketan gazteen parte-hartzea eta eragiletza bilatzen ditu. Baina, zeintzuk dira gazteon interesak? Bi erreminta desberdin alderatu ditugu ondorioen arteko erlazioa bilatu nahian. Dialogo Estructuradoko IV. Zikloan egindako konferentziaren (EYE) amaierako dokumentua eta V. Zikloari hasiera… ...\nDialogo estructurado: Europako gazteria politiketan eragin nahi?\nEuropako gazteria politiketan eragin nahi? Hemen duzu erreminta bat: DIALOGO ESTRUCTURADO Dialo... zer? Politikari eta gazteen arteko eztabaida pizteko asmoarekin jaio den proiektua da. EGK-k Espainiako Gazteriaren Kontseiluarekin batera Europako Komisioak bultzatzen duen ekimen honetan murgildu da. Informazio gehiago hemen.… ...


“¡A Que Te Doy Una Güeva!” (edo, gure amatxik ez zuen C1 maila) - etzi.pm\nHasiera/Jendartea, Portada/“¡A Que Te Doy Una Güeva!” (edo, gure amatxik ez zuen C1 maila)\n“¡A Que Te Doy Una Güeva!” (edo, gure amatxik ez zuen C1 maila)\nGure amatxi –amaren aldetik– Caparrosokoa zen: Etxauriko Etxarrin sortua –sorlekuaz galdegiten zion orori erraten zion bezala–, baina haurtzaro osoa eta gaztaroaren zati handi bat Caparroson zituen emanak, 40ko hamarkadan aitatxirekin Iruñera aldatu zen artio. Gure amatxi erdaldun elebakarra zen, erdaldun peto-petoa, eta haren erdara ez dute erranen nirea baino aberatsagoa zenik, bai, ordea, nirea baino aise adierazkorragoa zela eta, nondik begiratzen zaion, nirea baino jatorragoa.\nGezurra litzateke –edo bederen kontua adierazteko manera hanpatuegia litzateke– erratea kezka zuela hizkuntza. Ez zuen, halere, sentiberatasun linguistikoa eskas; tarteka, gustuko zuen bere herrikoak ziren eta Iruñean inor gutik erabiltzen zituen esamoldeak nire aitzinean baliatzea: “¡a que te doy una güeva!”, egiten zidan mehatxu, eta, ondotik, “¿ya sabes lo que es una güeva?” Eta telebistako kazetari dotore ustekoek erabiltzen zuten hiztegi harendako misteriotsuaz ere galdegiten zidan: “¿qué es obsoleto?”.\nGure amatxi, erran dezadan bidenabarkoan, ez zen analfabetoa: bazekien irakurtzen –emeki-emeki betiere, eta ezpainak mugituz–, eta idazten ere bazekien; baina ni Alemanian nintzelarik –Erasmus bekarekin– igortzen zizkidan gutunak ez zizkion inori irakurtzera uzten, lotsa ematen ziolako. Hatxeak, uveak eta beak irizpide misteriotsuen arabera paratzen edo kentzen zituen; ez naiz oroitzen punturik edo komarik edo azenturik bazen eskutitz haietan –baina susmoa dut ezetz–; eta franko berezia zuen solasak osatzeko eta trenkatzeko manera. Jakina, ahozko erregistroa erabiltzen zuen gutunetan: zaun zen solas iten zuen bezala eskribitzen zuela. Gutunetako hizkuntza, nolanahi ere, espainola zen (akats batzuk –“me se pasa”, “si tendrías”– ez dakit akats ziren edo dialekto ezkontuak), espainol ulergarria ez ezik gozoa eta bere xaloan hunkigarria ere bazena.\nGure amatxik bazekien solasean eta gauza zen 300 hitzetik goitiko testu luzeak idazten, bazekien irakurtzen eta ahozko testuak ulertzen zituen. Ama-hizkuntza zuen espainola –ez zuen bertzerik ezagutzen–, eta hizkuntza horretan ez zuen zailtasunik –“erraten dute kanpotarrendako zaila dela espainola; hori hala da?”, komentatzen zuen, harritua–. Alta, gure amatxik ez zuen C1 maila, ez baitzukeen jakinen, adibidez, estilo dotoreko iritzi artikulu bat idazten, edo, konparaziorako, ironiaren esanahiak maiz ihes egiten ziolako. Ez zuen C1, nahiz eta interferentziarik ez zuen hizkuntza normalizatu batean bizi, nahiz eta diglosiarik sufritu ez duen hizkuntza batez mintzatu.\nAlde horretatik, nire ustez ez da hain harrigarria euskaraz dakiten zenbaitek, edo euskara ama-hizkuntza duten hainbatek, edo emeki irakurrita Berriako artikuluak ulertuko lituzketen anitzek C1eko azterketa ez gainditzea.\nNoski, bada zer hobetua, C1 edo EGA erdiesteko azterketetan –urtero, bai Nafarroako bai EAEko atariko probak lantzen ditut nire ikasleekin; eta bai, galdera batzuk, nire iduriko, lekuz kanpo daude–, baina susmoa dut hondar aldiko kritika anitzen helburu nagusia ez dela EGA etsamina hobetzea, eskatzen den maila jaustea baizik.\nGogoan dut zenbait toki euskaldunetarik –euskararako erreferentzialak behar luketen zenbait tokitarik– zer-nolako mezuak jasotzen ditugun etxean –C1eko titulua duen jendeak idatziriko mezuak, teorian–; bolada batean, boligrafo gorria eskuan irakurtzen nituen –bai, denbora-pasa bitxiak ditut–: datak eta orduak hiru maneratan deklinatuak –eta manera bakar bat ere ez zuzena–, erdararen kalko guziak –espero izatekoak zirenak gehi egin zitezkeenik ere imajinatzen ez genituen batzuk –, ergatiboren bat… Berdin dio: euskarazkoarekin batera, erdarazko informazioa ere igortzen baitute beti, xehe-xehea –bertzea baino xeheagoa maiz– eta akasgabea.\nEGAk ez du neurtzen azterketa egitera doanak “solasean” ba ote dakien, edo testu sinple bat idazteko guti goiti-beheiti moldatzen ote den. Ikaslea maila jasoan testu egokiak, aberatsak eta zehatzak –idatziak zein ahozkoak– sortzeko gauza ote den neurtzen da. EGAren inguruko eztabaida –berriz diot zer hobetua izanen dela, dudarik gabe– zenbaitek mahai gainean nola paratu duten ikusita, hein batean, euskarari zer-nolako inportantzia eman nahi diogun dago jokoan. Helburua bada erdarazkoen osagarri edo lagungarri izanen diren testuak sortzea, orduan aski da euskaraz “hizketan” jakitea edo aztertzaileak baino “jatorragoa” izatea. Baina, nire irduriko, C1 ez da hori; eta, egia erran, ez dut uste maila jausteko maneran gaudenik.\nNabigazio karta 2015-10-23\nUtopia vs Kingsman (twiterriko elkarrizketa bat, spoilerrez jositakoa)\nEtiketak:EGA euskara Hizkuntz-Politika\n2015-10-26 at 9:17 am\n@ororostorm: “¡A que te doy una güeva! (Amatxik ez zuen C1 maila)\n2015-10-26 at 9:19 am\n2015-10-26 at 9:23 am\n2015-10-26 at 9:25 am\n2015-10-26 at 9:26 am\n2015-10-26 at 9:33 am\n2015-10-26 at 9:40 am\n2015-10-26 at 9:51 am\n2015-10-26 at 11:19 am\n2015-10-26 at 12:11 pm\n2015-10-26 at 2:00 pm\n2015-10-26 at 2:20 pm\nEGAren azterketari buruzko eztabaidan, @ororostorm en testu interesgarria.\n2015-10-26 at 4:16 pm\nRT @airiartgar: EGAren azterketari buruzko eztabaidan, @ororostorm en testu interesgarria.\nMiren Deskarga says:\n2015-10-26 at 6:27 pm\nMiren Deskarga liked this on Facebook.\n2015-10-26 at 8:59 pm\n2015-10-26 at 9:00 pm\n2015-10-26 at 9:06 pm\n2015-10-26 at 9:17 pm\n2015-10-26 at 10:12 pm\n2015-10-26 at 10:22 pm\n2015-10-26 at 11:00 pm\n2015-10-27 at 4:57 am\n2015-10-27 at 7:55 am\n«Susmoa dut kritika anitzen helburu nagusia ez dela EGA hobetzea, eskatzen den maila jaustea baizik».\n2015-10-27 at 7:58 am\n2015-10-27 at 8:06 am\n2015-10-27 at 8:13 am\n2015-10-27 at 8:33 am\n2015-10-27 at 8:34 am\n¡A Que Te Doy Una Güeva! https://t.co/1G242K1LmB Kritika anitzen helburua ez da EGA hobetzea, eskatzen den maila jaustea baizik @ororostorm\n2015-10-27 at 8:35 am\n.@ororostorm jaunaren artikulu etnolinguistiko autobiografiko karakteristiko eta hagitz emozionagarria. https://t.co/xZnfBEYyG4\n2015-10-27 at 8:49 am\n@euskarazuian eta @ororostorm ena @etzipm n: “A que te doy una güeva!” https://t.co/VlCg5gAGHR\n2015-10-27 at 9:13 am\n2015-10-27 at 9:29 am\n2015-10-27 at 1:37 pm\n2015-10-27 at 3:11 pm\nRT @txerren: .@ororostorm jaunaren artikulu etnolinguistiko autobiografiko karakteristiko eta hagitz emozionagarria. https://t.co/xZnfBEYyG4\n2015-10-27 at 5:38 pm\n2015-10-27 at 5:39 pm\nEGA dela-eta @ororostorm jaunak idatzitako ideia interesgarriak https://t.co/6S70bEFvmU


Gramont (Tarn eta Garona) - Wikipedia, entziklopedia askea.\nGramont (Tarn eta Garona)\n43°56′13″N 0°46′02″E / 43.9369°N 0.7672°E / 43.9369; 0.767243°56′13″N 0°46′02″E / 43.9369°N 0.7672°E / 43.9369; 0.7672\nL'Isle-Bouzon, Miradoux, Plieux, Saint-Créac eta Marsac\n72 (%54.1) 69 (%51.9)\nGramont (frantsesez eta ofizialki: Gramont) Okzitaniako udalerri bat da. Administratiboki Frantziako Tarn eta Garona departamenduan dago, Midi-Pyrénées eskualdean. 2013an 156 biztanle zituen.\n2007an Gramont udalerrian erroldatutako biztanleak 156 ziren. Familiak 68 ziren, horien artean 24 pertsona bakarrekoak ziren (8 bakarrik bizi ziren gizonak eta 16 bakarrik bizi ziren emakumeak), 24 seme-alabarik gabeko familiak ziren, 16 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 117 etxebizitza zeuden, 71 familiaren etxebizitza nagusia ziren, 37 bigarren erresidentzia ziren eta 9 hutsik zeuden. 108 etxeak ziren eta 8 apartamentuak ziren. 71 etxebizitza nagusietatik 53 bere jabearen bizilekua ziren, 16 alokairuan okupaturik zeuden eta 2 doan lagata zeuden; 2 etxek bi gela zituzten, 6 etxek hiru zituzten, 17 etxek lau zituzten eta 46 etxek bost zituzten. 67 etxek euren parking plaza propioa zuten azpian. 30 etxetan ibilgailu bat zegoen eta 35 etxetan bat baino gehiago zituzten.\nGramont udalerriko biztanleria-piramidea 2009an .\n2007an lan egiteko adina zuten pertsonak 107 ziren, horien artean 69 aktiboak ziren eta 38 inaktiboak ziren. 69 pertsona aktiboetatik 63 lanean zeuden (36 gizon eta 27 emakume) eta 5 langabezian zeuden (4 gizon eta 1 emakume). 38 pertsona inaktiboetatik 20 erretiraturik zeuden, 9 ikasten zeuden eta 9 "bestelako inaktibo" gisa sailkaturik zeuden.\n2009an Gramont udalerrian 64 unitate fiskal zeuden, 153 pertsonek osaturik. Pertsona bakoitzeko diru-sarrera fiskalaren mediana urteko 14.474 euro zen.\n2007an zeuden 9 komertzioetatik, 1 janari enpresa zen, 1 bestelako produktu industrialen fabrikazioko enpresa zen, 2 eraikuntza enpresak ziren, 3 ibilgailuen saltze eta konpontze enpresak ziren, 1 ostalaritza eta jatetxe enpresa zen eta 1 zerbitzu enpresa zen.\n2000. urtean Gramont udalerrian 23 nekazaritza-ustiategi zeuden, 1.309 hektarea erabiltzen.\nPlieux (3,0 km)\nSaint-Créac (3,2 km)\nL'Isle-Bouzon (3,3 km)\nMarsac (4,5 km)\nMauroux (4,5 km)\nSaint-Clar (5,2 km)\nMagnas (5,8 km)\nBNF: 15277706b (data)\nOrriaren azken aldaketa: 21 otsaila 2021, 00:19.


Alex Txikon K2ko Behe Kanpalekura heldu da - bizkaie.biz\nBizkaie! 2019-01-16 13:45 Euskaldunak munduan\nIa astebeteko bidea egin behar izan dabe oinez.\nBehe Kanapalekura bidean Alex Txikonek berak ateratako argazkia | Ikusi handiago | Argazki originala\nHilaren 10ean urten eben Alex Txikonek eta espedizinoko kideek Baltoroko glaziarraren ingurutik, K2 mendiaren Behe Kanpalekua helburu. Edur, izotz eta harrizko pasabide arriskutsu baina ederretatik, zortzi bat eguneko trekkinga egitea zan aurreikuspena. Azkenean, sei egun pasautxu behar izan ditue espedizinoko lehenengo helmuga garrantzitsura heltzeko.\nAltuerara girotzen hasteko balio izan deutse egunotako zeharkaldiak espedizinoko kideei. Izan be, 3.000 metro inguruko altueran hasi eben trekkinga, eta K2ko Behe Kanpalekua 4.900 metroan dago. Hurrengo asteetan bizileku izango daben kanpalekua atondu eta hornidutea izango da lehenengo zeregina eta, ondoren, K2ko bidean gora hasiko dira Txikon eta kideak, ingurua ondo ekipetako asmoz.\nKarakorum mendilerroan dago K2 mendia (8.611 m), munduko tontorrik altuenetan bigarrena, eta zortzimilako arriskutsuenetako bat da. Orain arte, inork ez dau neguan igon. Hortaz, erronka gogorra daukie aurretik espedizinoko kideek.\nOrain arte, aurreikusitako moduan eta atzerapen barik dabil espedizinoa. Urtarrilaren 5ean heldu ziran Pakistaneko uriburu Islamabadera, eta han Poloniatik etozan kide biakaz bat egin eben. Hilaren 6an Skardu menditsuraino joan ziran, autobusean, gorabehera handiko bidaian. Askol herrian amaitu zan errepidea, eta handik abiatu ziran Behe Kanpalekura, oinez. Aurrerantzean bai, K2ren ezusteko arriskuak hasiko dira, eta Txikonek eguraldi aproposari itxaron beharko deutso tontorreko bidean gora egiten hasteko.


Errefuxiatuen gogoak dantzan — dantzan.eus\nHemen zaude: Hasiera › Hemeroteka › Errefuxiatuen gogoak dantzan\nErrefuxiatuen gogoak dantzan\nFardela bizkarrean eta malkoak masailetan. 1937ko maiatzak 7. Irudi zuri-beltzak. Ehunka haurrek senideak agurtzen dituzte Santurtziko portuan. Haur euskaldun andana eramango du Habana itsasontziak erbestera, Gerrako bonbetatik urrun. Semea musukatu ostean beltzez jantzitako emakumearen espresioa ezin da berehalakoan ahantzi. Auskalo berriro ikusi ahal izango duten elkar.\nEspainiako Gerra Zibilak Euskal Herrian eragin zituen milaka iheslari eta errefuxiatuen artean haur asko zegoen. Betirako markatuak gelditu dira, eta egun aiton-amonak direnean ere, gerrako umeak izaten jarraitzen dute.\nGerra ume haien gogoaren bidezidorretatik bidaiatzea proposatzen digu orain Kukai dantza taldeak, Tanttakarekin batera, Juan Mari Beltran musikariaren azken lana oinarri hartuta.\n"Egunkarian irakurri nuen elkarrizketa batek eman zidan ideia", dio ikuskizunaren zuzendari Mireia Gabilondok, "Bertan Gerra garaian Bilbotik Errusiara eraman zuten gizon batek kontatzen zuen erbestean euskara galdu zuela, eta hona itzuli zenean ezin zituela gurasoak ulertu".\nTanttakak Beltranen «Arditurri» diskoarekin dantza ikuskizun bat egiteko gogoa zuen eta Jon Maya dantzari eta koreografoarekin harremanetan jarrita, hark beste sei lagunekin osatzen duen Kukai taldearen berri izan zuten. Mireia Gabilondori, gainera, euskal dantzarekin zerbait egiteko gogoa aspalditik datorkio: "Gaztetan ni neu dantzaria izan nintzen, Bergarako dantza taldean. Pauso eta teknika haiek beren ohiko lekutik atera eta zerbait kontatzeko gogoa nuen, duen hieratikotasunetik aldenduz".\nKontakizunak abiaburutzat egoera gogor bat duen arren, «1937» dantza ikuskizuna lan baikorra da, energiaz eta itxaropenez betetakoa. Izan ere, haurren ezaugarrietako bat horixe da: egoerarik krudelenak alaitasunez zipriztintzeko gaitasuna daukatela.\nZuzendariak garbi zuen ikuskizunak berak baikorra izan behar zuela: "Hasieratik pentsatu nuen egoera krudel horretatik abiatu arren, pertsonaiek berehala irten behar zutela zulo horretatik. Bizitza bera ere horrelakoxea baita. Kolpeak ematen ditu, baina aurrera egiten du beti". Beltranen musikak horretarako aukera eman zien.\nDantza tradizionala oinarri.\nJon Mayari ere «Arditurri» diskoko musika oso baliagarri izan zitzaion koreografia sortzeko: "Oso dantzagarria da. Beraz, musikarekin eta Mireiaren gidoiarekin jada ikuskizunaren giroa iradokita zegoen, oso modu naturalean sortu nuen koreografia". Funtsean euskal dantza tradizionalean oinarritutako koreografia osatu du Mayak, "azken batean horixe baita Kukai taldeko kideek ongien egiten dakitena". Hala ere, aire berritzaileak ere nabari dira lan honetan, ikuskariari freskotasuna eskainiz.\nEszenategi atzealdean dagoen pantaila erraldoi batek kokatze lanak egiten ditu ikuskizun osoan zehar. Bertan Euskadiko Filmategitik eskuratutako irudi errealak eta Kukai dantza taldeko kideek grabatutako fikziozko kontakizunak tartekatzen dira. Hala, zazpi protagonisten arteko harremanek, haserreek eta maitasunek bidaia hunkigarri honetan barrena gidatzen dute ikuslea. "Bideoaren laguntzaz dantza nolabait biluzik utzi nahi nuen, eszenategian beste elementurik jarri gabe", dio zuzendariak. Mikel Laboa, «Basarri» eta Bitoriano Gandiagaren poemek indar handiz deskribatzen dituzte, gainera, zazpi protagonistek biziko dituzten egoera eta sentsazioak.Eneko Gil, Urko Mitxelena, Alain Maya, Ibon Uharte, Nerea Vesga, Vanesa Castaño eta Jon Mayak esperientzia handia dute jada taula gainean, eta urtetan elkarrekin aritu izana ere nabari da koreografia guztietan.\nKukai dantza talde sortu berriko kideentzat Tanttakarekin batera jorratutako bide berria oso interesgarria izan da, eurentzat berria den mundu bat ezagutzeko aukera izan baitute, Mayaren iritziz: "Askoz ere zurrunagoak ziren espresio moduetara ohituta gaude gu, eta hortaz, hainbat sentimendu azaleratzea kostatu zaigu. Dena dela, lana oso modu naturalean egin dugu eta denbora izan dugu bakoitzak bere rolaz jabetzeko. Lan dibertigarria izan da".\nEuskal Herriko hiriburu eta antzoki nagusietan luxuzko laguntza izango dute Kukai eta Tanttakakoek, Juan Mari Beltran eta bere musika taldeko kideak zuzenean ariko baitira «Arditurri» diskoko doinuak jotzen. Iñigo Monreal, Felipe Ugarte, Iñigo Lurgain, Aitor Gabilondo eta Miriam Atxaerandio izango dira zuzeneko saio horietan Beltranek alboan izango dituen musikariak.\n«1937. Gogoaren bidezidorretatik» dantza ikuskizuna Durangon ikusteko aukera izango da martxoaren 27an, eta apirilean ere Euskal Herrian zehar emanaldiak eskaintzea espero dute taldekideek.\nHerri musikaren ikertzaile\nArditurri» (Elkarlanean) Juan Mari Beltranen lehen bakarkako diskoa da. Bertan, Maddi Oihenart, Joseba Tapia, Miriam Atxaerandio, Oihana Irastortza eta Joxan Goikoetxea musikarien laguntzaz, ondare tradizionalean oinarritutako 14 kantuko lana osatu du.\nMusika tradizioa ikertzen, lantzen eta zabaltzen bide sendoa egina du Etxarri-Aranatzen jaiotako musikariak, baina beti ere honen berrikuntzan ahalegin berezia eginaz. Argia talde folklorikoko kide izan zen oso gaztetan eta ondoren txalapartaren berreskurapenean lan handia egin zuen Bixente anaia eta Artze anaiekin batera. Hernaniko Musika Kontserbatorioan txistua, alboka, dultzaina eta txalaparta irakasle da 1985etik eta Txalaparta Eskolaren zuzendari ere bada.\nUrte luzetan munduan barrena bildutako musika tresna guztiekin Oiartzungo Ergoien auzoan dagoen Herri Musikaren Txokoa sortu zuen, egun museo gisa funtzionatzen duen gunea.


"Udazken Loreak" by Grand Hostel Koikili Aterpetxea\nUrkiola eta Gorbeiako parke naturalen artean kokatzen den Otxandio herrian grabatua, ETB1 telebistako "Udazken Loreak" programa gurean gauzatu zen. bertan, Otxandio ezagutzera emateaz gain, Lertxundi familiak gidari lanak burutu zituen basoan ere. Bertan, gure inguru zoragarria erakustearekin batera kultura mikologikoa eta gastronomikoari buruzko hainbat irakaspen emango dituzte. Beraz bideo...\nBikoteentzako Plan bikaina!\nHurrengo bideoaren bitartez aurrekoan bisitatu gaituen bikote baten esperientziaren testigantza jasotzen da. Izan ere, bikoteen maitasuna zaintzeko plan egokia burutu zuten Otxandion: instalakuntzez gozatu, Otxandioko basoetatik ibilaldia, atsedena, lasaitasuna, komunikazioa, gastronomia, buffet gosaria. tratua...bejondeizuela!!!\nGRAND HOSTEL KOIKILI ATERPETXEA ERE BASERRIKO PRODUKTUEN AZOKARI LEHIAL!!!\nAbenduaren 11an, urtero legez, Otxandion "Baserriko Produktuen Azoka" ospatu da, bertako eta EH-ko baserritar, artisau eta abeltzanei bere produktuak erakusgai jartzeko aukera paregabea emanez. Horrez gain, aurtengo egitarauak hainbat nobedade izan ditu, besteak beste Harri jasotzaileen final erdia, Urrezko Aizkoraren final erdia, kale animazioa, haurrei baserriko baloreak transmititzeko...\nHELMUGAK-EUSPORT PROIEKTU SOLIDARIOA OTXANDION ERNALTZEN DA\nOtxandio baino toki hobeagorik proiektu honi ekiteko??? Helmugak-Eusport proiektu solidario abian da, ziztu bizian esan daiteke. Izan ere, kirolari taldea (Zigor Iturrieta, Koikili Lertxundi, Txomin Arana, Ander Txakartegi, Iban Amias, Lur Uribarren, Xabat Arrate) dagoeneko hasi da lehen lasterketa prestatzen, zehazki 2017ko abuztuan ospatuko den "Mongolia Bike Challenge". Atzoko entrenoaren...


Aita eta ama izan zaitezke: emakumeak prezio onean alokatzen dira - - Tolosaldeko ataria\nAita eta ama izan zaitezke: emakumeak prezio onean alokatzen dira\nGarbiñe Biurrun Mancisidor 2022-05-06 20:58\nJoan den martxoaren 31n, Espainiako Auzitegi Goreneko Arlo Zibileko aretoak, Osoko Bilkuran, epai garrantzitsu bat eman du. Epai horretan, emakume baten ama-seme-alabatasuna legez zehazteko akzio bati buruzko ebazpena eman du. Auzian, funtsean, demandatzaileak eskatzen zuen deklaratzea adingabe baten ama zela, haren zaintzaz arduratzen zela eta deklarazio hori Erregistro Zibilean inskribatzea.\nJakina denez, emakume demandatzailearen eta beste emakume baten arteko kontratu baten ondorioz jaio zen haurra. Merezi du kontratu horren —oso kontratu arrunta gai honetan— klausula izugarrietako batzuk aipatzea: haurra ernalduko duen emakumeak uko egiten diela jaiotako haurrari buruzko eskubide eta erreklamazio guztiei, eta onartu egiten duela haurra erditu eta berehala ematea ama izango denari inolako interferentziarik egin gabe; ez duela izango haurrarekin harremanik, eta ez dela saiatuko haurrarekin harremanik izaten, eta lagunduko duela ama izango dena haurraren legezko ama deklaratzeko beharrezkoak diren lege-egintza guztietan; onartzen duela ez dela haurraren ama legala, naturala, juridikoa edo biologikoa; azterketa medikoak, odol-analisiak eta beste proba psikologiko batzuk egingo zaizkiola, etorkizunean ama izango denak erabakiko duenaren arabera, in vitro ongarritze-prozedura ororen aurretik, egokia den zehazteko; ebaluatuko duten espezialistei aukera emango zaiela emaitza horiek ama izango denarekin partekatzeko; jokabide jakin bati eutsi behar diola: astero ama izango denari informazioa emanez, dieta bat mantendu behar duela, sexu-harremanik ez duela izango, sendagaiak hartzea edo tabakoa edo legez kanpoko belarrak eta alkohola kontsumitzea debekatzen zaiola, ezin izango dela bizi den hiritik irten, ezta bizileku-aldaketarik egin ere, ama izango denak idatzizko baimena eman ezean; heriotza eragin dezakeen gaixotasunaren edo lesioaren kasuan, ama izango denak haurdun dagoena bizirik mantentzeko eskubidea duela, fetua salbatzeko bizi-euskarri mediko batekin; haurra erditu eta berehala emango zaiola ama izango denari, eta haurdunak baimena emango diola ospitaleari adingabeari ama izango denaren izen-abizenak jartzeko; haurdun dagoenak ezin izango duela haurdunaldia eten, bere bizitza zaintzeko izan ezik, eta horren berri eman beharko diola ama izango denari ere; haurdunak ez duela inoiz haurraren gaineko ama izateko eskubidea erreklamatuko...\nAuzitegi Gorenak zera dio —eta ni guztiz bat nator arrazoibide horiekin—:\n— Merkataritza-ordezkapenagatiko haurdunaldiak —nik sabelen alokairua edo emakumeen alokairua deitzen diot— urratu egiten dituela Konstituzioan eta Giza Eskubideei buruzko Nazioarteko Hitzarmenetan emakume haurdunaren eta haurraren oinarrizko eskubideak, eta gogorarazi egiten du kontratu horiek erabat deusezak direla, Lagundutako Giza Ugalketarako Teknikei buruzko 14/2006 Legearen arabera;\n— Europako Parlamentuaren 2015eko abenduaren 17ko Ebazpena ekartzen du gogora —ebazpen honetan, ordezkapenagatiko haurdunaldia gaitzetsi zen, emakumearen giza duintasunaren aurkakoa zelako—;\n— Gogora ekartzen du baita ere Nazio Batuetako Kontalari bereziaren eta Espainiako Bioetika Batzordearen txostena, haurren haurdunaldi subrogatua helburu duen merkatuaren logika gaiztoa nabarmentzen dutenak;\n— Ama haurdunaren ikuspuntutik, arazoa egoera ekonomiko eta sozial ahulean kokatzen du;\n— Eta, era berean, bitartekaritza-agentziaren presentzia azpimarratzen du, bere negozioa praktika mota hori baita;\n— Haurraren ikuspuntutik, esaten da bere jatorria ezagutzeko eskubidea kentzen zaiola, eta «gauza» bat bezala tratatzen dela;\n— Praktika hau delitu bat izan daitekeela;\n— Gogorarazten du baita ere Legez kontrakoa dela pertsonaren duintasunaren aurka egiten den publizitatea eta, hala eta guztiz ere, badirela gure inguruan agentzia bitartekariak feria presentzialak ere antolatzen dituztenak, zerbitzu horien publizitatea egin eta sustatzen dituztenak, eta maiz ezagutzen ditugula pertsona ospetsuei —edota pertsona «arruntei»— buruzko berriak.\nHainbat herrialdetan araudi desberdinak daude: batzuek modu altruistan onartzen dute praktika hori —nik ez dut inolaz ere horretan sinesten, harreman pertsonal oso estua ez badago—; beste batzuek, berriz, praktika hau onartzen dute irabazi-asmoekin, eta merkataritza-jarduera gisa ere arautzen dute, agentziekin, publizitatearekin eta haurdunentzako kontraprestazioarekin —Errusian, Israelen, Mexikon edo Ukrainan—.\n«Hau da, umeak kontsumo-ondasun gisa ekoizteko 'proletariotza erreproduktiboa' sortu da, kosta ahala kosta guraso izan nahi dutenentzat»\nUkrainan, adibidez, lekukoen arabera, emakumeak egon dira giltzapean hainbat hilabetez, haurdunaldia pasatzen benetako kuartel gisa kudeatutako lekuetan, beste emakume edo gizon batzuentzat haurrak «egiten». Eta gauza bera beste herrialde batzuetan: Indian adibidez, bertako gobernuak atzerritarrentzako haurtxoak sortzea debekatu zuen arte, ordurako 25.000 haur inguru salduak izan zirela kalkulatuz.\nHau da, umeak kontsumo-ondasun gisa ekoizteko «proletariotza erreproduktiboa» sortu da, kosta ahala kosta guraso izan nahi dutenentzat.\nEz dakit zuek, baina nik ez dut ezagutzen beste emakume bat —beharbada, harreman pertsonal oso hurbileko kasuetan izan ezik— aipatutako baldintzetan kudeatu eta erditu nahi duenik. Nik ez nuke egingo. Libreki erabaki ahal izateko zoria dugun emakumeok ez genuke hori egingo. Ez genieke inoiz uko egingo gure askatasunari eta duintasunari.\nAuzitegi Gorenak dagokiona egiten du: kasu bat ebatzi eta bere doktrina ematen du. Orain pilota —emakumeen eta adingabeen duintasuna, alegia— aberrazio horrek aurrera egitea eragozten duten arauak ematen jarraitzeko eskumena dutenen esku geratzen da, hau da, Gobernuaren eta Legebiltzarraren esku, bai eta Fiskaltzaren beraren esku ere, gertakari horiek jazartzeko.


Elkartasuna eta boluntariotza auzoetan: nola lagundu besteei | Consumer\nCOVID-19 delakoak eragindako egoerak pertsona zaurgarrienekiko eskuzabaltasuna ahalik eta gehien azalerarazi du. Aholku erabilgarri batzuk proposatzen dizkizugu, zuk ere lagundu ahal izan dezazun\nPandemia hori zerbait positiboa iruditzen bazaigu, behar handiena dutenenganako elkartasun- eta eskuzabaltasun-adierazle izugarriak dira. Komunen eta SARS-CoV-2 delakoaren aurka lehen lerroan dauden guztien lana aitortzeko eguneroko txaloaz gain, hainbat ekimen sortu dira auzoetan eta pertsona anonimoetan, zaurgarrienei laguntzeko: auzoetan auzokoen beharrak betetzeko antolatzen diren elkarteak, laguntza eskaini edo eskatzeko aplikazioak, gaixoak eta osasun-langileak doan eramateko taxi-gidariak. Zure harri-koskorra nola eman jakiteko aholku praktiko batzuk emango dizkizugu.\nUzten ari zaigun ondorio negatibo guztien aurrean, eta COVID-19 delakoak eragindako krisiak utziko bagaitu, egoera horrek herritarrengan eragiten duen elkartasun, eskuzabaltasun edo enpatia izugarria dago. Bai, koronabirusa gizartetik onena ateratzen ari da. Eta egun osoan birusaren aurka lehen lerroan borrokatzen diren edo gure eguneroko bizitza errazten diguten komunei eta gainerako taldeei txalo moduan bidaltzen diegun esker ona baino askoz haratago doa. Eskuzabaltasuna eta behar duen inor bakarrik ez uzteko ahaleginak herrialdeko auzo guztiak betetzen ari dira. Auzotarrei eskaintzen zaizkien pertsona anonimoak, adinekoei edo behartsuenei laguntzeko antolatzen diren auzo-elkarteak, talde ahulenei laguntzeko dohaintzak sustatzen dituzten beste elkarte batzuk, eta baita aplikazio mugikorrak ere, behar duena esku hartzera bultzatzeko. Denok eman dezakegu gure harri-koskorra.\nEgunero iristen zaizkigu birus bihurtzen diren ekimen solidarioei buruzko berriak. Azken horietako bat, taxilariarena, pazienteak osasun-zentro batera doan eramaten zituena. Sare sozialetan argitaratutako bideo baten arabera, medikuak zain zeuden ospitaleko harrera-lekuan, txalo batekin egindako lana eskertzeko, eta gutunazal bat eman zioten, guztien dohaintza jasotzen zuena. Kasu asko daude: etxean maskarak josten dituzten adineko pertsonak, Bizkaiko taxi-gidari bat, Italiako erasmus bat bere etxera eraman zuena edo osasun-langileentzat janaria prestatzen duten pertsonak.\nAtarietako eta dendetako kartelak\n“Kaixo, 6. Dko bizilagunak gara. Arrisku handiagatik kalera atera ezin diren pertsonentzat, janarietara edo oinarrizko beharretara joateko aukera eskaintzen dugu”. Madrilgo Lavapiés auzoko eraikin batean jarritako kartela da, eta litekeena da zurea ere ikusi izana. Auzotar askok beren borondatez eskaini diete hala behar duten lankideei, bereziki helduenei, erosketak edo botikak egiteko.\nEta ez bakarrik eraikinetan; supermerkatuetako eta auzoetako beste denda batzuetako erakusleihoak ere kartel bidez apainduta daude aste hauetan, eta auzokideak eta elkarteak COVID-19 delakoaren aurrean arrisku handiko taldea osatzen duten pertsonen eskura jartzen dira.\nAuzoak eta udalak honela antolatzen dira:\nMartxoaren 14an alarma-egoera desegin zenetik, milaka ekimen jarri dituzte abian Espainiako hiri askotako auzo-elkarteek. Kasu gehienetan, laguntzeko gaitasuna dutenen eta behar dutenen arteko bitartekari-lanak egiteko eskaintzen dira: erosketak egitera joatea, maskota paseatzera joatea, zaborra ateratzea, laguntza emozionala eta, are gehiago, lanean jarraitu behar duten eta egunean zehar norekin ez dituzten gurasoengandik zaintzea, edo edozein motatako aholkularitza eskaintzea, hala nola lanekoa edo legala.\nBaina herrialde osoko udal erakunde gorenek ere ekin diote lanari, bizilagunik solidarioenak mobilizatzeko. Madrilen, Udalak Madril izeneko web orria kaleratu zuen, herritarren ekimenak taldekatzeko asmoz. Sevillakoak boluntarioen sare bat aktibatu zuen, “Lagundu zure bizilagunari, zaindu zure barrutia” izenekoa, helduak zaintzeko: janaria edo botikak erostetik hasi eta haiekin telefonoz hitz egin arte. Alacantek #?Alacant bultzatu zuen, herritarren eta boluntarioen arteko elkartasuna koordinatzeko.\nNola lagundu? Hemen dituzu ideia batzuk\nGaldetu bizilagunei edo komunitateko presidenteari norbait arrisku edo zaurgarritasun egoeran dagoen eta laguntza behar duen.\nJar zaitez harremanetan zure auzo edo barrutiko auzo-elkarteekin abian jarri dituzten ekimenen berri izateko eta elkarte horietan nola sartu jakiteko.\nKontsultatu zure udalaren kanal ofizialak, zure bizilagunekin harremanetan jartzeko laguntza-bideren bat jarri duten edo app-ik jarri duten jakiteko.\nDeskargatu boluntarioak laguntza behar duten pertsonekin harremanetan jartzen ari diren aplikazioetako batzuk. COVIDA, Nextdoor, Moviliza-T edo Frena dira Maps kurbaren aukera batzuk. Horien bidez, erosketa egiteko, farmaziara joateko, lan egin behar duten bizilagunen seme-alabak zaintzeko, gogo-babesa emateko edo ariketa-errutinak partekatzen dituzten taldeetan parte hartzeko aukera duzu.\nDohaintzaren bat egin nahi baduzu, jar zaitez harremanetan COVID-19 delakoak kaltetutako taldeei laguntza eta oinarrizko artikuluak eskaintzen dizkien GKEetako batzuekin. Gurutze Gorria, Mugarik Gabeko Medikuak, Save the Children edo Caritas talderik ahulenei laguntza emateko lanean ari dira; beste aukera bat Elikagaien Bankuari kontsulta egitea da.\nBizilagunak boluntariotza koronabirus


Inauteria euskaldunen mundu ikuskeran | Eleka | KAZETA\n2017 OTS. 10 - 15:30h\nAzken eguneraketa: 2017 OTS. 10 - 15:30h\nInauteria euskaldunen mundu ikuskeran\nBadira aste batzuk Euskal Herriko hainbat herri ihauterien giroz estaltzen hasi direla. Idazleak ohiturari buruzko informazioak plazaratu ditu Eleka atalean. Hala nola, Julio Caro Barojak ihauteri hitzari buruz emandako interpretazioa.\nOlentzero joan zen eta harekin batera neguko solstizioa, eta jadanik, urte berrian bete-betean sartuak gara. Maskaradak aspaldian hasita daude, Ituren eta Zubietako joaldunak jadanik isildu dira, Santibateak pasatuak dira Baxenabarreko herrietan, Baionako Zirtzil Gaua arrakasta handiz ikusi genuen, larunbat honetan –otsailak 11- Hartzaren Eguna izanen da Donibane Lohizunen eta Ihauteria Urruñan, hurrengo astean Sorgin Gaua Ziburun eta Zanpantzar erretzea Donibanen. Inauterian gira bete-betean. Eta hau guztia hastapena da, besterik ez, laster zazpi Euskal Herrietako bazter guztietan urteroko ekitaldi eta erritualak ikusi ahal izanen baititugu. Euskaldunon besta handia piztu zaigu! Inauteria iritsi da!\nJai bat baldin bada sustraitua munduan hauxe da, inauteria –Lapurdin ihauteria deitzen duguna--, munduko bazter guztietan zabaldurik baitago. Bere errorik sakonenak antzinako denboretan gordetzen ditu, eta garai zahar haien oihartzuna ekartzen digu urtero, sentimendu zahar eta totemikoez jantzirik. Horixe baita azken finean inauteria, gure arbaso zaharren sinesmenetara urteroko itzulera. Gure Euskal Herri zahar honetan inauteriak indar eta kolore handia hartzen ditu, eta garai bateko magiaren sua piztuta iraunarazten digu. Inauteria jai solstiziala da, neguko solstizioaren jaia, eta solstizioaren inguruko errito bezala ulertu beharra daukagu.\n1.- Euskal inauteri zaharraren hainbat ezaugarri\na.- Oso kontuan hartu behar dugu gure mundu-ikuskera edo kosmogonia zaharrean osotasuna, dena, batasun bakar batez ikusten zutela: Egu (hastapenetan) Ortzi (berantago). Monoteista zen, nire uste apalez, baina osotasun horren barruan bazeuden bestelako izakiak eta indarrak.\nb.- Euskal kosmogonia zaharra manikeista zen, aurkakoen etengabeko borrokan sinesten baitzuten. Den guztia da bere aurkako zuzena duelako, eta ideia honen sinbolorik adierazgarriena esbastika dugu (gure artean lauburu deitzen duguna), bere bi mugimenduen aurkakotasunean indar baikor eta ezkorrak aurkitu egiten baitira. Euskaldunok beti izan gara arras manikeoak, eta ez bakarrik gure jainko-jainkosen aurkako dualismoetan (Eki/Ilargi, Mari/Maddu, Atarrabi/Mikelats…) baita bizitzaren, izatearen, agian hobeto esana, alderdi guztietan ere. (Euskara/erdara, euskaldunak/erdaldunak, Euskal Herria / Erdal Herriak…) Edo gutarrak edo bestelakoak, azken finean.\n2.- Neguko solstiziotik udaberriko ekinoziora\n3.- Julio Caro Barojaren teoria\n4.- Hartza, Zamalzain, Miel Otxin eta beste\nAzter eta aldera ditzagun orain lehenengo atalean ikusitako euskal kosmogonia zaharraren ezaugarriekin euskal inauterian azaltzen diren zenbait pertsonaia eta osagai:\nb.- Manikeismoaren etengabeko presentzia. Alde ona eta alde txarra. Espiritu onak eta espiritu gaiztoak. Batekoak edo bestelakoak. Adierazgarriena Zuberoako maskarada dugu, bi aurkako muturretan banaturik: gorriak eta beltzak.\nIkus dezagun honetaz Juan Carlos Etxegoien Xamar idazleak berea den Orhipean izeneko liburu gogoangarrian esaten diguna: “Maskaradan bi pertsonaia mota daude: gorriak eta beltzak. Gorriak jende zintzoa, ona da; bere gain daude dantzaririk ikusgarrienak. Gorrien artean Txerrero, Gathüzain, Kantiniersa, Zamalzain, Entseinaria,(guzti hauek aintzindariak dira, dantzari nagusiak), Herriko Jauna, Herriko Anderea, Laboraria, Laborarisa, Marixalak eta Kükülleroak aurkitzen ditugu. Beltzak gorrien aurkakoak dira: gaiztoak, ahalkegabeak, zikinak, ebasleak, gezurtiak, andrekariak, ardozaleak… xiberotar baten hitzetan: BELTZERIA TZAR HORI ÜRDAIKEIA BAT DÜZÜ, BASA DÜZÜ, BASA! Beltzen multzoan Kherestüak, xorrotxak -- nagusi eta mithil--, bühameak, kauterak –Kabana kauter nagusia, Pupu eta Pitxu— bedezia eta bedezi lagünak daude. Gorrien eginkizuna dantzak diren bezala, beltzena jokoak egitea da.”\nEta hauxe dena errepikatzen da inauteri guztietan, bi aldeetako pertsonaiak azaltzen baitira. Zenbait tokitan pertsonaia ezkorrek indar handia hartzen dute: Altsasuko momotxorroak, Unanuako mamuxarroak, Lantzeko txantxoak, Lezoko zirikoak…\n5.- Erlijio giristinoaren interferentzia euskal inauterian.-\nBaina toleratu egin bazuten ere, zehazki arautu behar izan zuten, denbora zehatz baten barruan sartuz. Hori dela eta, inauteria leku askotan Quincuagesimaren aurreko igandearen inguruko egunetan ospatzen dute. (Quincuagesima Berpizkunde Pazkoren aurretiko berrogeita hamargarren eguna dugu, Garizumaren aurreko igandea). Hau da, aipatu igande horren aurreko ostegunetik hasita, ondorengo asteartera arte. Gero, Hausterre etorriko da inauterian egindako bekatuak barkatzeko eta Garizuma arima bekataria arazteko. Ziklo bat bukatuko da besteari hasiera emateko. Eta hemen lotzen dira paganismoan aldarrikatzen zen etengabeko gurpilarekin, zikloak urtero errepikatu egingo baitira.\nInauteriak ekarri ditu gaurko egunetaraino jentilen mezu solstiziala, etengabeko gurpilaren oroimena eta aurkakoen borroka sortzailearen oihartzuna, baina baita kristau erlijioaren mezu eta janzkera ugari ere. Eta azken honek iraunarazi du azken mendeetan zehar, eta bizirik ekarri digu XXI. mendeko gaurko egunetara.


Goiuri Barriga: «Emakume batzuek pentsatzen dute hilekoa zikina dela» | Bizigiro | Berria\nHilekoaren inguruko Red Fanzine aurkeztu zuten ostegunean Gasteizen. Goiuri Barrigak (Gasteiz, 1984) bere hilekoa ezagutzeko prozesua egin zuen, eta hura amaitutakoan erabaki zuen gaiaren inguruko fanzine bat egitea. Horretarako 11 egile gehiagorekin harremanetan jarri, eta horien lanak bildu dituzte fanzinean. Besteak beste, argazkilariek, ilustratzaileek, diseinatzaileak, ikerlariek edo hilekoaren hezitzaileek hartu dute parte, helburu jakin batekin: hilekoaren inguruko estigmak apurtzea. «Jendeak harrera oso positiboa egin digu, eta askok idatzi digute esanez parte hartzeko prest daudela». Sarean ikusgai jarriko dute www.redfanzine.es atarian.\nNola elkartu zarete hamabi emakume hilekoari buruz idazteko?\nGasteizko gazteria sailekoek Haziak saria eman ziguten, eta horrek mugatu du hamabi parte hartzaile izatea. Hilekoari buruzko fanzine bat egin nahian nenbilen, eta Hezkuntzarekin zein kulturarekin lotutako jendea batu dugu, soslai anitzekoa. Hilekoa prisma ezberdinetatik ikusi nahi genuen, emakume bakoitza mundu bat baita, eta ez baitago arau komun bat. Emakumeak beste hileko mota daude, eta hori irudikatu nahi genuen.\nEz da hilero argitaratuko, ala?\n[Barreak]. Ez nuke hala nahiko. Gutako bakoitzak gure lan eta proiektuak dauzkagu, eta fanzineek ez dute jaten ematen. Urtean bi zenbaki egin nahiko genituzke, baina hori ikusiko dugu.\nZer lortu nahi duzue honekin?\nHilekoa normalizatu, eta bakoitzak bere ikuspegia daukala erakutsi. Batzuentzat, hilekoa tortura bat da, eta, ni bezala, beste batzuk hilekoarekin baketu gara. Hori egitean neure buruarekin adiskidetzea bezala izan da, eta aurkikuntza bat izan da. Biziaren erdia neraman hilekoa izaten, eta ez neukan ideiarik ere nire barnean gertatzen ari zenaz, eta nola eragiten zion horrek nire egunerokotasunean.\nLau zikloak kontrolatu ditut. Ikusi dut horietako bakoitzean hormonek bere dantza daukatela, eta aldi bakoitzean era ezberdinean gaudela. Hori egutegi batekin kontrolatu dezakezu: egun bakoitzean nola zauden apuntatzen duzu, eta konturatzen zara denak patroi bat jarraitzen duela. Horren arabera jakin dezakezu hurrengo egunetan nola egongo zaren.\nEsan daiteke, beraz, fanzine hau zeure burua ezagutzearen ondorioa izan dela?\nBai, hau prozesu pertsonal batetik abiatu da, eta proiektu kolektibora pasatu da. Denok nozitzen dugun zerbait kolektibizatu dugu, eta ideia da gehiagora joatea.\nGaur egun, oraindik, hilekoaren tabuak apurtzeko beharra ikusten al duzu?\nEmakume batzuek pentsatzen dute hilekoa zerbait zikina dela. Herrialde batzuetan, emakumeak hilekoa dutenean euren tribuetatik kanporatzen dituzte. Hemen bertan ere, duela ez denbora asko esaten zen hilekoarekin maionesa moztu egiten zela, loreak ureztatuz gero hilko zirela... Jabetzen al gara zer esaten ari ziren? Duela gutxi, Burgosko unibertsitatean nengoela, lagun batek esan zidan nola irakasle ikasketak egiten ari ziren neska ikasle batzuentzat nazkagarria zen sare sozialetan hilekoa erakusten duten mugimenduak. Nola liteke 20 urteko neska batzuek euren prozesu biologiko bat nazkagarritzat hartzea?\nFanzineak badu, beraz, funtzio didaktikoa?\nBai, didaktikoa, dibulgatzailea, artistikoa... Ikuspegi ezberdin asko daude, eta bakoitzak bere zergatia dauka.\nMinaren gaia landu duzue?\nBai. Jendeak oro har uste du hilekoak min ematen duela, eta min eman beharra daukala. Ez badizu minik ematen, zorionekoa zu! Baina eman dezagun txiza egiterakoan mina ematen dizula, medikuarenera joanez gero, arazoa nondik datorren begiratuko lizuke, ala? Guri, hilekoak min ematen badigu eta medikuarenera joaten bagara, gauza normala dela esaten digute. Baina hilero igaro behar dugun prozesu biologiko bat da; beraz, ez dauka zentzurik horrela erantzuteak.\nEta horrek hilekoa ikusezin bihurtzen du...\nBai. Azken batean, sistema kapitalista batean gaude, eta gehien egiten duenak gehiago balio du. Ezin gara gelditu. Erritmo horiek egiten dute hilekoak min ematea. Zortea daukat, autonomoa bainaiz eta etxetik egiten baitut lan. Obarioek min ematen badidate, sofan jar naiteke lasai, eta bi orduz gelditu. Baina emakume askok ezin dute hori egin, eta ez dute esaten hilekoa dutenik ere. Betiko aipamen ergel hori egiten ahal dizute, gainera: «Esaten nuen ba hilekoa ote zenuen, ozpinduta zaude-eta».


’70s | EITB Musika bloga\n‘’70s’rekin etiketatutako sarrerak\tRobert Beitle (Wild Cherry)\nCategories: Egun bat Musikan\tTags: '70s, funk, Play That Funky Music, Rob Parissi, Robert Beitle, Wild Cherry\tBrian Eno: Here Come the Warm Jets\nBrian Eno britaniar ekoizle eta musikari aitzindariak 1974.urtean argitaratu zuen bere lehenengo bakarkako diskoa: Here Come the Warm Jets. Esperimentazio haundidun hamar pop kantak osatzen dute lan hau, orohar, glam-rock esperimentala bezala definitu izan dena. Urtebete lehenago Enok Roxy Music taldea utzi zuen, bandaren lehenengo bi diskoetan esku hartu eta gero. Bere lehenengo diskoan bere taldekide ohi guztiek esku hartu zuten, Bryan Ferryk ezik, eta baita beste talde batzuetako hainbat musikarik ere. Here Come the Warm Jets gaueko hamarretatik aurrera Eitb Irratiko sintonian entzungo dugu.\nCategories: Eguneko diskoa\tTags: '70s, Brian Eno, esperimentala, pop alternatiboa\tStevie Wonder: Innervisions\n2010(e)ko Ekainak 28\nCategories: Eguneko diskoa\tTags: '70s, funk, r&b, Stevie Wonder\tJudee Sill: Abracadabra The Asylum Years\n2010(e)ko Ekainak 2\nJudee Sill, 70.hamarkadako bakarlari kaliforniarra bere belaunaldiko abeslaririk ezezagunenetako bat da. Joni Mitchell eta Carole King bezalako artistekin batera, Laurel Canyon Sound delakoaren barruan sartzen da espiritualtasun haundidun bere musika. Bi disko argitaratu zituen: Judee Sill 1971.urtean eta Heart Food, handik bi urtera. Biak Asylum zigiluarekin argitaratu zituen. Hain zuzen ere, bere debuta David Geffenen etxeak kaleratutako lehendabiziko diskoa izan zen. 1979an hil zen Judee Sill, 35 urte zituela, gaindosi batek jota. Haren lana berreskuratuz hainbat bilduma argitaratu izan dira azken urteotan. Esaterako, Abracadabra. The Asylum Years (2006). Bertan bere bi diskoak eta hainbat material gehigarri batu zituzten. Gaur bilduma hori entzungai izango da Eitb Irratian, gaueko hamarreratik aurrera. Share on Facebook\nCategories: Eguneko diskoa\tTags: '70s, Judee Sill, Laurel Canyon Sound\tJ.D. Souther: John David Souther\nJ.D. Souther California Hegoaldeko country-rock-eko konposatzaile eta musikari ezagunenetako bat da. Eagles taldearentzat eta Linda Ronstadt abeslariarentzat, esaterako, kanta arrakastatsu ugari idatzi ditu eta haien diskoetan hasieratik jo izan du. Bere bakarkako lana, ordea, ez da hain ezaguna. Gaur, gaueko hamarretan, Eitb Musikaren sintonian, John David Souther (1972) bere lehenengo diskoko kantak entzungo ditugu.\nCategories: Eguneko diskoa\tTags: '70s, country-rock, J.D. Souther\tThe Jam: In the City\nCategories: Post Punk Party\tTags: '70s, mod, punk, The Jam, UK\tKate & Anna McGarrigle\nCategories: Eguneko diskoa\tTags: '70s, folk, Kate & Anna McGarrigle\tBlue Ash: No More No Less\nL. Ibargutxi\tIruzkin 1\n1973.urtean Blue Ash Ohioko taldeak lehenengo diskoa argitaratu zuen, No More No Less izenburupean. Disko honi buruz 70.hamarkadako power pop-aren lan ahaztua dela esan ohi da. Izan ere, kritikak txalo beroz jaso arren, salmenta eskasak izan zituen eta garaiko irratietan ere ez zuten geihegi jarri. 60.hamarkadako British Invasion delakoa osatu zuten taldeen musikaren eragin haundiduna, power pop-eko beste taldeen (Big Star, The Groovies…) kasuan bezalaxe, Blue Ash-en soinua rock gordinenaren adibide bizia da. Gaur, gaueko hamarretan, Eitb Musikaren sintoniarekin bat egiten baduzu, Blue Ash-en lehenengo diskoa osorik entzuteko aukera eskaintzen dizugu. Share on Facebook\nCategories: Eguneko diskoa\tTags: '70s, Blue Ash, power pop\tTownes Van Zandt: Live at the Old Quarter, Houston, Texas\nCategories: Eguneko diskoa\tTags: '70s, country, folk, live, Townes Van Zandt\tKevin Coyne: Marjory Razorblade\n1973.urtean Kevin Coyne-k Marjory Razorblade argitaratu zuen. Blues ahots garratzdun abeslari britaniarraren jarraitzaile askorentzat hauxe da bere ibilbide osoko diskorik borobilena. Gaur, gaueko hamarretatik aurrera, Eitb Musikan entzungo dugu. Diskografia zabala izan arren, Coyne ez da oso ezaguna publikoarentzat, baina bere lana, besteak beste, Sex Pistols-eko John Lydon-ek goraipatua izan da eta John Peel BBC-ko kazetari entzutetsuak babesa eskaini zion hasieratik. Coyne-ren kantetako protagonistak gizarteak baztertzen dituen horiek dira, bakarkadadean bizi diren outsider-ak, baita instituzioetan giltzapetuta bizi direnak ere, “House on the Hill”-en abesten duen bezalaxe. Kevin Coyne-k haien maitasun beharrari ahotsa jartzen dio.\nCategories: Eguneko diskoa\tTags: '70s, Kevin Coyne, outsider\tRSS


Erotikaren mataza, giltzapean | Bizigiro | Berria\nMusuak. Laztanak. Besarkadak. Ukituak. Denak kontaktu ekintzak, denak erotikaren ertz posibleak; eta, gaur-gaurkoz, denak ukatuak. Urruntze soziala edonoren ahotan dagoen garaiotan, aurrez aurreko hartu-emana ezereztu egin da, eta ikaragarri zaildu dira harreman erotikoak edukitzeko baldintzak. Debekuari aurre eginez, buruari eragin, eta plazera sentitzeko eta ligatzeko bide berriak urratzen hasi dira herritar asko; edo, behintzat, aurretik existitzen ziren tresna ugari askoz gehiago zukutzen. Egoerak askotarikoak dira; irudimena martxan jarri eta formula ezberdinak probatzen hasi dira asko. Erotikaren mataza giltzapean askatzea da helburua.\nSextinga, masturbazioa, jostailu sexualak eta ligatzeko baliatzen diren aplikazioak. Datuak eta adituak bat datoz: horiek dira konfinamenduan kitzikapenari eusteko gehien erabili diren baliabideak. Khoros AEBetako plataformak argitaratutako ikerketa baten arabera, martxotik apirilera %348 hazi da Twitter bidez bidalitako gorputz biluzien irudien kopurua. Smartme Analyticsek egindako beste azterketa baten arabera, 35 urtetik beherakoen artean nabarmen igo da ligatzeko plataformen deskarga kopurua: Badoo, %52; Wapo, %34; eta Tinder, %94, besteak beste. Pornografiaren kontsumoa ere gora eta gora ari da.\nDatuen atzeko errealitateak azaldu dituzte adituek. Sextinga deritzo eduki erotikoa duten irudiak, bideoak edo mezuak trukatzeari. Noemi Casquet kazetariak azaldu duenez, sextinga ez da berria. «Konfinamendua baino lehen, batez ere gazteek praktikatzen zuten; orain, asko zabaldu da praktikatzen dutenen profila eta kopurua». Casquet sexologian aditua da, eta aholkuak eta edukiak zabaltzen ditu Instagramen. «Ezin dugunez aurrez aurreko harremanik izan, birtualki egitea beste aukerarik ez dugu».\n«Dena ez da polita»\nDena ez da kitzikapena eta zirrara, ordea. Sextingak, sarean egindako praktika den heinean, zenbait arrisku ditu. Irudiek eta bideoek konnotazio erotiko altua izan ohi dute, eta Jon Imanol Etxabe sexologo eta psikologoak aipatu du posible dela irudiok igorleak nahi ez duen pertsonengana iristea: «Dena ez da polita». Horrela, norberaren intimitaterako eskubidea urratuko litzateke.\nAzpeitiko (Gipuzkoa) Harremanak zentroko sexologo eta psikoterapeuta den Olatz Berastegik uste du «epaiketa soziala» oso bortitza izaten dela horrelako egoeretan. Etxabek, berriz, belaunaldien arteko arrakala nabari du. «Helduagoek asko baloratzen dute intimitatea, asko sustatu baita kalitatezko erlazio erromantiko batean edo pertsona baten bizitzan. Belaunaldi berrienak, berriz, Internet beren bizitzaren parte zelarik jaio dira. Interneten ezaugarrietako bat da gauzak zabaltzeko gaitasuna, eta, gauza guztien artean, intimitatea da beste bat».\nBeldurra «normala» dela uste du Berastegik: «Beldurrari entzun egin behar zaio, baina beldurrak ez zaitu jan behar». Izuak norbanakoak edo bikoteak paraliza ez ditzan, badira segurtasuna areagotzeko egin daitezkeen zenbait gauza. Sare sozialen aukeraketa zorrotza egitea proposatu du Casquetek: «Denbora gehien duten sare sozialak erabiltzea komeni da: Instagram, Twitter eta Whatsapp, esaterako. Segurtasun maila altua dute». Instagramek, kasurako, irudi bat bidali ondoren, ezabatu egiten du. Beste babes neurri bat da, esaterako, aurpegia edo pertsona identifikatzea erraz dezaketen aztarnak ezabatzea argazkietan: «Kontuz ibili behar da piercing eta tatuajeekin, eta argazkiaren hondoan agertzen diren objektuekin», ohartarazi du Casquetek. Ñabardurei erreparatuz aztarna digitala «oso txikia» izan daitekeela dio Etxabek.\nNorberaren nahiak errespetatzea da baldintza; bakoitzak jarri behar ditu marra gorriak, beldurrik gabe. «Erabakitzeko askatasuna da oinarria. Inor ez da behartua sentitu behar deseroso ezer bidaltzera. Aukeren artean, bakoitzak askatasunez erabaki behar du zer bidali eta zer ez», ohartarazi du Casquetek.\nSextinga edonork egin dezake, baina, egoeraren arabera, erabilgarriagoa suerta daiteke. Egoerak askotarikoak dira: baliteke bikote erlazio bat edukitzea eta etxe berean konfinatuta egotea; bikotea izan, baina bananduta igarotzea konfinamendua; noizbehinkako ugari izatea; edo polimaitasunezko erlazio bat izan eta bikotekideetako batekin egotea etxean itxita, besteak beste.\nLigatzeko aplikazioen erabilera, kasurako, ez da berria, baina halabeharrezko aldaketa bat izan du. «Halabeharrezko itxaronaldia» ezarri dela esan du Casquetek; elkartzeko aukerarik ezean, elkarrizketa gehiago eta luzeagoak izaten dituzte. Horrela, plataforma horiek sustatzen zuten joera hausteko aukeratzat dauka Casquetek. «Gorputzen kontsumora bideratutako joera bat ari zen gailentzen: azkar ezagutu, azkar geratu, larrua jo, eta ospa. Munduaren geldiune honek horretan ere erritmoa moteltzera behartu gaitu, eta, agian, honek lagun diezaguke sexua kontzienteago bizi izaten».\nBeste gorputz batzuekin lotzeko aukerarik ezean, masturbazioan sakontzeko tartea dago. «Masturbazioak hainbat aldaera ditu; oso kreatibo bihurtu gara konfinamendu garai honetan, eta batek daki», uste du Etxabek. «Asperduragatik» bada ere, nork bere gorputza miatzen denbora gehiago hartu dezakete herritarrek. Berastegik uste du ariketa oso interesgarria dela: «Gure plazera gure esku dagoela erakusten du, sexualitatea miatzeko bestea beharrezkoa dela dioen ideia suntsituz». Sextinga ere bada nork bere burua ezagutzeko tresna, Casqueten aburuz: «Sextinga ariketa oso interesgarria izan daiteke autoaurkikuntza erotikorako; normalean ez dugu beharrik egin nahi duguna zehatz-mehatz azaltzeko: egin egiten dugu, eta kito. Sexuaren tabua hausteko aukera ere bada».\nHarreman bat duten bi pertsona —edo gehiago— etxe berean giltzapetuta baldin badaude, ostera, arazoa ez da izango kontaktua eduki ezin izatea, baina, Berastegiren arabera, egoera berriak eragin zuzena du sexuan. «24 orduz espazio berean sartuta egonda, zaila izan daiteke norberaren intimatea zaintzea». Haurrak tartean baldin badaude, are zailagoa. Errealitatea aztertu eta bakoitzaren «beharrak» ondo komunikatzea gomendatu du psikoterapeutak. Norbanakoaren, bikotearen eta, kasuan-kasuan, familiaren premiak identifikatu egunerokoa moldatzeko.\nEspazio berean itxita dauden bikoteen kasuan, Etxabek hainbat egoera irudikatzen ditu. «Baliteke ohituta egotea elkarrekin denbora gutxi pasatzera eta elkarrekin egoteak laguntzea erlazio estuago bat izaten eta horren bidez sexua maizago praktikatzen. Gero, izan daiteke gehiegi egoteagatik aspertuta egotea eta horrek liskarrak ekartzea. Izan daiteke, bestalde, denbora asko izanagatik jolas erotikoak edo rol jokoak probatzen hastea». Etxabek intimitatearen birkonfigurazioa dagoela uste du. «Kotimititate egoeran gaude; hau da, fusionagarriak ez diren intimitateak elkarrekin egon behar dira espazio mugatu batean; behartuta gaude intimitatea partekatzera. Kideetako batek uste badu bere intimitatea zapaldua izaten ari dela, bere espazioa eskatu behar du».\nAre, kontuan hartu beharra dago ezohiko egoerek desira falta ere eragin dezaketela, estresaren ondorioz erotika baztertzea. Bere esperientziaz mintzatu da Casquet: «Nik neuk hainbat fase izan ditut: hasieran erabat blokeatu nintzen sexualki, eta ez nuen ezertarako gogorik; gerora, apurka berreskuratuz joan naiz, egoera barneratu ahala. Konfinamendua arinduz doan heinean, berriz, egoera berria da, eta blokeo egoerara bueltatu naiz». Kazetariak uste dut apurka orekatuko direla bi muturrak.\nOraina ez ezik, etorkizuna ere baldintzatu dezake egoerak. Etxabek arazoak aurreikusten ditu: «Errealitatea zailagoa izango da, eta nik uste dut erotikari ere aplikatuko zaiola: beldurrak eta segurtasunak baldintzatu egingo dute ligatzeko era». Berastegik bestelako ikuspegi bat du: «Gorputzak ez du galduko daukan indarra. Gorputza gara, gorputza daukagu, eta hori ezin izango dugu saihestu».


Maitatzerik ez, / ez dago itzultzerik. /\nEguna atean dago, / haize hotza dakar: /\nez da izango beste goizik.\nKlaus, esna hadi, aldegiteko ordua duk. Hemen zegok 00.05eko trena».\nTabernaria poliki hurbildu da beregana. Sorbaldan kolpetxoa jo eta gorpua zerraldo erori da lurra jotzean hots lehorra eginez. Aspaldi hoztutako kafeak ere mahaian ibilbide motela egin eta tantoka isuri da lurreko hilotzaren eskutik labaindutako pasaporte zimurtuaren gainera.\nTabernaren bazterreko gitarrajole zaharra isildu egin da, leun, azken notak airean utziz. Bonbilaren argi mehean itzalak nagusitu dira. Nagiak ateratzen, iluntasunaren babesean gordetako zakurra ere hurbildu zaio, kafez bustitako eskua miazkatu eta bere txokora erretiratu da, tabernariak botatako ostikadatik ihesi.\nEroritako katilua hartu, zapiaz lurra garbitu eta barrara itzuli da tabernaria. Bidean, mekanikoki, beste mahai batean utzitako zerbeza botila eta edalontzia jaso ditu. Dena harraskan utzita, zuritasuna aspaldi galdutako mantalean lehortu ditu eskuak. Gida zaharra atera eta telefonorantz abiatu da.\n«Banekien hementxe bukatuko zuela gizarajoak».\n1992ko irailak 4\nGERTAKARIAK: Duela hiru egun, irailaren 1ean, deia jaso genuen Edirneko mugako tabernatik, bertan gizon bat hila zela, atzerritarra, eta haren ikertzera joan gintezen. Ozal eta Benieki agenteok bete genuen zerbitzua eta hauxe da, bertaratu eta dagozkion gestioak egin ondoren, gure jardunaren informea:\nGaueko 12ak aldera deitu zigun tabernariak bertan istripu bat gertatu zela eta azal gintezen. Hara iritsita, taberna erdian lurrean zetzan pertsona bat ikusi genuen: hilda zegoen. Hildakoa atzerritarra da eta arazoa geure gain hartu genuen. Jarraian doaz momentuan lortu genituen informazioak:\nHildakoa: Klaus Geibbels, alemaniarra, 48 urtekoa. Gizon bikaina, baina oso ihar eta itxura zaharrekoa, beltzarana. Galtza eta jakak alemanak, grisak, alkandora txuria. Gainean zeramatzanak: urrezko Rolex ordularia, gutun sorta bat, Winston zigarro paketea, 800 lira, J.D. inizialak dituen zilarrezko txiskeroa eta Judith Debinzkyren izenean dagoen pasaportea, dena zimurtuta eta zikina (esku eskuinean estututa zeukan; Benieki agenteak kentzeko hatz bat hautsi behar izan zion).\nMediku forentsearen behin-betiko informerik ez badago ere, estreineko gainetikako azterketa baten ondoren —gorpuaren posizioak eta istripuaren bat-batekotasunak hala adierazten dute—, pentsa liteke heriotzaren zioa pozoiketa izan dela. Zein motatako pozoia izan den ezin da oraingoz zehaztu.\nMugako ostatuko tabernariak, gertakaria gaztigatu ziguna eta lekuko bakarrak adierazi digunez, azken sei hilabeteetan egunero azaltzen omen zen tabernara, goizean goiz, eta gaueko trenera arte tabernan itxaron zetozen trenei leihotik begira. Zigarroak erre eta kafea hartzea zen egunean zehar egiten zuen bakarra. Tabernariak uste du norbait edo zerbaiten zain zegoela. Ez digu xehetasun gehiagorik eman (bere datuak behar izanez gero, informearen eranskinarekin batera doaz; baita han egoten den agure batenak ere. Honen adierazpenik ez dugu jaso; ez zuen ezer ikusterik izan, itsua baita).\nIstanbul, 1992ko maiatza.\nEgunero itzultzen naiz maitatu zintudan geltoki honetara, mugara. Arratsaldero edaten dut kafea eta burua galdu gitarraren doinu lausotuen besoetan. Hementxe ikusi zintudan aurreneko aldiz, soineko urdinez jantzia, tea eskatzen hitz egiten zenuen aleman kaxkar horretan. Zure begietan bizitasuna nabaritu nuen, premia, bizitza instant bat besterik izangoez balitz bezala. Halaxemaitatugenuen elkar. Fugazki. Ez dakit ni maitatzera ere iritsi ote zinen. Momentua maitatu zenuen, unea. Unea eta ezkutuko jardun isilaren misterioa. Hitzik gabe. Zertarako hitz egin dena esanda dagoenean? Zein hizkuntza hobea begirada eta laztanena baino?\nNora joan zara? Ez naiz ausartzen zuregana joatera, ez zenidan zure arimaren atea zabaldu, gorputzarena baizik. Baina hura ere joan zitzaidan eta gero aterberik gabe geratu naiz, neurera sartu ezinik. Zure gorputza behar dut.\nEgunero ikusten ditut bidaiariak Salonikatik muga honetara iritsi eta Istanbulerako trenaren zain, teak hartuz edo geratzen den bagoi bakarrean esperoan. Ikusten ditut gero, trena etorri eta bagoia hartzean trenean sakabanatzen, bakoitza bere tokira itzultzen, gugeu itzuli ginen bezala. Tramitea dirudi bidaiarientzat mugako egonaldiak, baina nik badakit ez dela tramite soila. Muga une zoragarria ere bada. Edo, orain bezala, hutsune sakona.\nIstanbuleko hotel eta etxe guztiak pasatu nituen zure bila. Galdutako instantearen xerka. Ez zinen, ordea, inon. Izan al zara noizbait? Izan al zara nonbait? Zurekin igaro nuen bizitzako mugarik inportanteena. Bi mundu bereizi baino elkartu egiten dituen bakarra. Muga bera espazio bihurtzen dena. Plazerrarena.\nHemen bakarrik errekuperatu ahal zaitut. Hemen bakarrik errekuperatu ahal naiz. Behar zaitut.\n1992ko irailak 8\n023/92 zenbakidun informea (Ozal eta Benieki agenteek egina) abiapuntu hartuta, hona hemen hurrengo hiru egunetan egin diren ikerketen emaitzak. Hau eta forentsearen txostena beste informeari gehitu zaizkio, 345/92 expediente bezala artxibatua izan dadin.\nGERTAKARIAK: Klaus Geibbels, alemaniarra, 1943ko azaroaren 12an jaioa, ezkondua, duela sei hilabete etorri zen Turkiara negozio bidaia batean. Arropa industria bateko erosketa saileko arduraduna zen, Schlein enpresa, eta hemen erosten zituen oihalak. Sarritan etorria. Azkeneko bidaian, Salonikanastebete egin etagero, martxoaren lehenean iritsi zen Turkiara, trenez, Edirneko mugatik (ik. pasaportea, sarrera zigilua). Istanbuleko Maçka hotelean logela hartuta zeukan astebeterako —erreserba otsailaren 22an egina—, eta abioi txartela martxoaren 8ko Frankfurterako hegaldirako. Hoteleko gelan beste jantzi bat, 100 dolar amerikar, aipatu hegaldirako txartela eta agenda bat topatu ditugu. Astebete egin eta bere egonaldia beste sei hilabetez luzatu du hotel berean (gela desberdina erabili du lehenengo astearen ondoren, merkeago bat, telebista eta bainurik gabea). Turkmert enpresara, oihalak erosi ohi zituen tokira ez da azaldu denbora guzti honetan. Astero ehun dolar aldatzen zituen hotel aurreko banketxean. Frankfurten bere familiak ez daki ezer. Telefonoz deitu zuen oraingoz ez zela itzuliko eta ez kezkatzeko esanez. Bere alargunak adierazi duenez, aspaldian ez zuten elkar ondo aditzen, banantzekotan zebiltzan. Alargunak uste du amoranteren bat bazuela; elkarren arteko harremanak oso gaiztotuta zeuden.\nEgun guztia geltokian ematen zuen, agi danez Judith Debinzky izeneko emakume baten zain. Bere pasaportea zeukan zendu zenean, eta haren Gdanskeko helbidera bidali eta itzulitako hogeita bost gutun. Gutunek ez dute ezer argitzen, amodiozko gutun arruntak dira (zabaldu eta irakurri egin ditugu ikerketetarako erabakiorrak izan zitezkeelakoan). Pasaporteko argazkia erakutsiz hiriko hotel gehienak pasatu zituen emakumeaz galdezka. Ezin izan dugu ezer jakin berataz, emakumearen pasaportea faltsua baita.\nForentsearen behin-betiko txostenak, honi erantsi diogunak, hasieran pentsatu zenaren kontra, argitzen du ez dela pozoiketarik izan. Autopsiaren arabera, heriotza 00.00 orduak inguruan gertatu zen, eta bihotzeko batek eragina. Gelditu egin zitzaion bihotza.\nIkerketek aurrera egiteko aukerarik gabe, eta heriotza argituta, kasua honelaxe artxibatuko da.\nOharra: Klaus Geibbelsen familiak eta Alemaniako enbaxadak ez dute gorpua herriratu nahi, operazioaren garestitasuna dela eta. Hildakoa atzerritarra deneko ohizko prozedurari jarraiki, Medikuntzako Fakultatearekin akordio batera iritsi gara gorpuaren salmentarako. Egun batzuk igaro direnez, ez dago baldintza onetan eta ohi baino prezio merkeagoa hitzartu dugu.


Gaixoak etxean artatzea (01/05/2009)\nGaixoak ospitalez kanpo artatzeko programei esker, profesionalek zainduta egon daitezke mugikortasun arazoak dituztenak eta osasun etxeetara iristeko zailtasunak dituztenak . Leer\nLaneko osasuna (01/04/2009)\nKonpromisoa eta lotura ez dira beti gauza bera izaten, ez lan kontuetan, behintzat. Lanari lotuta bizi denak balio gehiegi ematen dio bizitzako arlo horri . Leer\nOsasun prebentziorako politikak (01/04/2009)\nPrebentzio politikek zer kostu eta zer eraginkortasun duten ikertzen denean, immunizazio alorrekoak izaten dira ikerketarik gehienak. Honako txerto hauek eraginkortzat jotzen dituzte: B hepatitisaren aurkako txertoa (nerabeentzat), A hepatitisaren aurkakoa (arrisku handiko helduentzat) eta pneumokokoaren aurkakoa (60 urtetik gorakoentzat) . Leer\nEntzumena hobetzeko teknologia (01/04/2009)\nEzinbesteko tresnak dira entzumen-galera duten pertsonentzat, baina aski garestiak dira . Leer\nNeba-arreben arteko harremanak (01/04/2009)\nEtxean haurtxo bat jaiotzen denean, gainerakoei kosta egiten zaie onartzea jada ez direla bakarrak eta besteari ere arreta eskaini behar diotela gurasoek . Leer\nAho-garbitzekoak, alkoholdun eta mentoldunak (01/03/2009)\nHortzak eskuilarekin garbitu eta gero erabiltzekoak dira aho-garbitzekoak, eta ez eskuilaren ordezkoak. Fluor gehien dutenak erabiltzea komeni da . Leer\nAriketa fisikoa etxean bertan egiteko moduak (01/03/2009)\nBibrazio-tresnak erabilita, ez gara argalduko, ez dugu gutxituko ez zelulitisa ez gantz-ehuna ere, baina muskuluak landuko ditugu, eta gorputza arinago eta malguago izango dugu . Leer\nHaurtxoen igeriketa (01/03/2009)\nIgeriketarekin haurtxoen bihotz-biriketako sistema indartzen da, koordinazio motor handiagoa eduki dezaten laguntze die eta psikologikoki ere onurak ditu . Leer\nBarizeak kentzea: errotik aldatu dira gauzak (01/03/2009)\nOraintsu arte, kirurgia klasikoaren bidez erauzten zituzten zain barizedunak, baina orain metodo berriak erabiltzen ari dira, gutxiago erasaten dutenak. Gaixoak ez du izaten ospitalean egon beharrik, eta mugitu ere egin daiteke . Leer\nGaixotasunak, botikak eta errepidea: ezin dira hirurak auto berean eraman (01/02/2009)\nSeguru gidatu nahi duenak jakin behar du gaixotasunak zein sintoma dituen eta zein tratamendu eman behar zaion; gauza guztien gainetik, osasun langileek esandakoari jaramon egin behar dio, eta autoa ez hartzeko gomendatu badiote, kasu egitea komeni da . Leer\nArrisku faktoreak ez dira gaixotasun (01/02/2009)\nGero eta gehiago dira, baina arriskua izateak ez du esan nahi gaixotuko garenik, eta arriskurik ez izateak ere ez du esan nahi gaixotuko ez garenik . Leer\nMigrainaren aurka, elektrizitatea (01/02/2009)\nEstrategia terapeutiko berriak agertu dira, bizkorgailu elektrikoak, besteak beste, eta horrek aukera emango du migraina eta antzeko buruko min kronikoak tratatzeko . Leer\nMaite Garaigordobil, psikologoa eta jolasaren ikertzailea (01/02/2009)\n"Helduarentzat lanak duen balio bera du jolasak haurrarentzat" . Leer\nEstresa eta krisi ekonomikoa (01/02/2009)\nDiru arazoek sortzen duten beldurrari eta urduritasunari aurre egiteko, errealismoa, motibazioa eta ikuspegi alternatiboak behar dira . Leer\nHaurren oinetakoak (01/02/2009)\nOinak osasuntsu edukitzeko, txiki-txikitatik aukeratu behar dira oinetako egokiak . Leer\nHaur errebeldia (01/01/2009)\nLehen haurtzaroa igaro eta aginduei aurka eginez eta bulkadei erantzunez jarraitzen badu haurrak, gerta daiteke jokabide-nahasmendu baten ondorio izatea . Leer\nUrte gutxiren buruan, amigdalitis ebakuntzak asko gutxitu dira haurren artean, eta orain, organo horren babesa edukitzen jarrai dezakete . Leer\nInfekzioen eta higiene ohitura desegokien ondorioz sortzen da otitisa, eta haurrei eta adinekoei eragiten die gehien-gehien . Leer\nGibel gantzatsua (01/12/2008)\nAlkoholak sortu izan dizkio arazo gehien gibelari orain gutxi arte, baina orain gizentasuna ari zaio ematen lanik gehien, eta ondorio larri-larriak eragiten dizkio organismoari . Leer\nMediku erantzukizuna. Informazio eskubidea. (01/12/2008)\nSalaketa jarri du bere medikuaren aurka, urdaila txikitzerakoan sortu zitzaizkion kalteengatik . Leer\nLoa neke (01/12/2008)\nLo nahasmenduak edo parasomniak ez dira osasun arazo larriak, baina ez dute uzten behar bezala atseden hartzen eta hankaz gora jartzen dute eguneroko martxa . Leer\nOsasun arretak sortzen dituen Aurkako Eraginak (AE) (01/12/2008)\nGaixoen % 10i Aurkako Eraginen bat sortzen zaie ospitaleetan eman dieten arretaren ondorioz . Leer\nHaur ergonomia (01/11/2008)\nMutilen erdiek eta nesken % 70ek bizkarreko mina izaten dute, eta arazoa larriagotu egiten da eskola garaian . Leer\nKleptomania: eskua buruaren ihesi (01/11/2008)\nLapurretak egiten dituzten zenbait pertsona gaixo daude: depresioari eta estutasunari lotutako nahasmendua daukate . Leer\nGaixoa, medikuekin eskuz esku (01/11/2008)\nGaixo dagoen pertsona sendatuko bada, hark ere inplikatu egin behar du eta erabaki terapeutikoetan parte hartu . Leer\nAdinekoen erorikoak (01/11/2008)\nAdin batetik aurrera, ez dago neurriak hartzea bezalako makulurik erorikoak saihesteko; 65 urtetik gorakoek, gehienbat, hezurrak hausteko arriskua izaten dute, eta, oro har, bizi-kalitatea galtzen dute kolpeen ondorioz . Leer\nIrudietan: Odol ematea, globulu eta plaketek bizi gaituzte (01/11/2008)\nTatuajeak eta 'piercing'-ak egiten dituzten 160 zentro aztertu ditugu 18 hiriburutan (01/10/2008)\nHigiene eta garbitasun baldintzak hobetu dira, baina ez behar adina . Leer\nGripea: betiko birusa, baina ez beti bezalakoa (01/10/2008)\nUrtero ez gaitu indar berarekin astintzen, baina adituen esanetan, medikutara joatea komeni da 48 orduren buruan ez badira desagertu lehen sintomak . Leer\nIzuak hauspotzen du izua (01/10/2008)\nNerbio krisiek ez dute jartzen arriskuan pertsonen bizitza, baina halakoak jasateko beldurra izan daiteke eraso gehiagoren eragile . Leer


Kooperatiba eredu herritara VS Elitekoa\nKooperatiba eredu herritara VS Elitekoa –\nArizmendiarrieta zena mundu guztiak ezagutzen du, eta beato-gai ere bihurtu dute jada; ostera, Andoni Esparza, Funcor Kooperatiba sortu zuena EHko nazio-proiektu gisa, oso gutxik baino ez du ezagutzen. Elorriokoak eta markinarrak bai, baina gainerako jende gutxik Euskal Herri zabalean; eta beato-gai izatetik zeharo at utzi dabe, jakina.\nHorrez gainera,1964-65 hartan “Elorrioko Eskola Experimentala” muntatu zuten, Andoni Sistiaga eta Jorge Oteiza bera ere partaide zirela. Pintura eta eskulturaz gain, lehen euskal zinearen urratsak emon ebezan (gogora “Amalur” antologikoa). Eta izen handiko artista mordoxka iragan zen Eskola hartatik: Ibarrola, Fuldain, Iñaki Landa, Bergara, Hualde, Arriola…\nBada, Eskola Experimental harko ikaslak Bilbon azterketa egitera zihoazenean, zera esan omen zuten Bilbokoek: “ya vienen los soviéticos”. Eta beti nota onak emon behar “sovietiko” haiei.\nBeraz, urte gutxitan eta eremu mugatua gauzatu arren, egiazko “Eskola Popularra” izan zen hura, gai eta eduki anitzez osaturiko hezkuntza-eredua, globala bezain herritarra era berean. Aniztasun horren isla gehiago: “Txirrindularitza Eskola”. Rikardo Arregik azaldu euskunez, garai haietan txirrindularitza zaletasun handia zegoenez, ziklista.alkarteak sortu ebezan, “Sociedad Ciclista Mungia” eta “GAT”. Uriona izan zan hainbat lehiaketan garaile.\nEgoera orokor horren esparruan, argi dago Andoni Esparzaren ekimenak Sistemaren aldekoen amorrua sortu zuela. Eta amorru horren pikutara bota zuela esperimentu bakan hura, eta lehenik eta behin, Andoni bera. Laboral Kutxa sartuz geroztik leherrarazi zuten ekimen bakan hura: euskal lurraldetasuna eta naziotasuna xedetzat zuena.\nLehenbizi buloak, jakina, ondo dakigu Ilun Semeen estrategia. Andoni diruarekin gelditzen zala. Eta gero eta difamazio gehiago, sistema zaleen eskutik, nahiaz Espainiako Erreinuan eroso bizi gura zutenen aldetik. Badakigu zein taktika ankerra erabili hi dute: bertsio bakarra, zentsura, inkisizioa, hedabide mertzenarioak…\nKooperatiba eredu herritara VS Elitekoa Kooperatiba eredu herritara VS Elitekoa Kooperatiba eredu herritara VS Elitekoa\nEkonomia, kooperatiba, Kooperatiba eredu herritara VS Elitekoa, kooperatibak, kooperatibismoa, mcc, Mondragon\nNiko Etxarten kontzertua Pausuko Xaia ostatuan\n7 pentsamendu “Kooperatiba eredu herritara VS Elitekoa”-ri buruz\nBenat Castorene 2022-06-12 11:49\n“Funcor eta Mondragon, bi kooperatiba eredu kontrajarriak” Lertxundiren liburua ateraia da jadanik?\nEz baniz makur, Interneten ez da azaltzen.\njosu naberan 2022-06-12 22:42\nBai, Lertxundiren liburua aspaldi argitaratua da.\nOraintsukoago da Julia Itoiz andereñoarena (“La otra experiencia”)\nBenat Castorene 2022-06-13 09:08\nEmaiten du liburu hau ere agortua dela “”sin zxistencias”)\nFuncorreko kooperatibista ohia 2022-06-13 10:06\nOmendu nahi dozuena nahi dozuenean, baina ez egin berba berriro Funcorren izenean kooperatibistak kontuan hartu barik. Funcorren izenean berbetako bertako langileak hartu behar dira aintzat. Lotsagabeak. Funcorren ibili ez eta Funcorren gainean berbetan. Momentu baten Funcorren 600 langile inguru ibili ginen. Bizirik gauz asko eta asko. Inor ez jaku etorri galdetzen. Guk ez daukagu libururik idatzita, inork ez dau idatzi gure biografia. A! Portzierto. Guzurrak eta guzurrak esan zenduezan. Funcor 1970ean amaitu zala? Edozer gauza. 1986an ondiño zabalik zegoen. Eta diruak? gure diruak non dauz? Hori argitzea komeni. Funcorreko eskola, ziklismo taldea, bekak… horreek ez zituen Andonik egin, kooperatibisten lanaz eta izerdiaz urten eben horreek danok aurrera. Elorriori min egin deutsazue. Eta MCC/CLP gonbidatu ez? Zuek ze seriotasun daukazue? Gonbidau eta entzun hareei be. Beharginok asko daukagu esateko batzuengatik eta besteengatik.\nBenat Castorene 2022-06-13 11:17\nBa eni interesatuko litzaidake zure eta zure lankideen lekukotasunak jasotzea. Adibidez zertan desberdintzen zen MCCko kooperatibetarik? Ezer ez dakit kooperatiba horren gainean.\njosu naberan 2022-06-13 20:29\nni ez nauzu Elorriokoa eta ezin egin berba zuen lengile-ohion denon izenean. Nire ustez lhenguneko asteburuan joan zirenen azalpenak entzun ondoren, nik dakidan borondate onenaz saiatu nauk han esandakoak azaltzen.\nZuok zaree protagonistak, jakina, ez ni.\nBaina ez dakit zein guzur esan dudan. Batzarrean egon ziren ehun eta piku lagunek argitu behar dana: MCC gonbidatzearena, zuen diruak non diren, etab.\nSoilik gura neban injustizia bat salatu eta zuon proiektu herritarra goraldu.\nGaizki eginak barka, baina esaiguzu zertan okertu nazen.\nNik batzar horreta partehartzea? Jakin-mina neukan, horri txarto baderitsozu.\nBeñat Castorene 2022-06-13 21:39\nLasai Josu, gaia inprtantea denean, jakin mina ez da bekatua, eta are gutiago entzun duzunaz txosten tipi bat zuzeukidei zabaltzea. Orai interesgarria litzatekeena da koopertibista ohien lekukotasun bat jasotzea.


Ez galdetu niri nor den Ty Segall • ZUZEU\nTy Segall – Juan G. Andres\nSoinu probak ere ikusi genituen atzoko Gazteszenako ikusle zortedunok, ohiko kontzertuaren zati ikustezin hori. Berandu hasi baitzen Ty Segall-en emanaldia, Mushroom Caffeine hondarribitarren ostean. Lagun batek gomendatuta heldu nion amuari, itsu-itsuan, abesti bat bera ere entzun gabe. Gutxitan izaten dira halakoak.\nEz galdetu niri nor den Ty Segall, ez baitakit. Are gehiago, ez nuke kaletik ezagutuko bere besoko tatuaiagatik ez balitz. Eszenatokian ikusten zen aurpegi bakarra bateria jolearena zen, gainontzean ile xerloak ziren guztiak, aurpegiak estaltzen. Gora eta behera dantzan, doinu orain melodia errazdun, orain psikodelikoekin. Izerditsua.\nTy Segall bere taldearekin – Juan G. Andres\nZelako energia botatzen zuten, gitarreo intentzioz narratsekin, delaydun ahots leun eta hautsiak nahasiz. Erritmoak lepoa mugitzen zigun ikusleoi nahi gabe ere, eta abesti bukaeran kolpetik balazta. Sikuan, susto aurpegiak utziz eta azken buru kolpea inertziaz eman araziz musikarik gabe. Gaur goizean, entzundako mila eta bat kitarra akopleekin esnatu naiz. Ikusleekin jolasten daki Segallek, eszenatokiaren hegal batean kokatuta, ia une oro perfilez. Bateria jolearen irriparreak salatutako inprobisatutako bertsioak joaz. ZZtop taldeari keinu bat eginaz edo Led Zeppelinen Stairway To Heaven bere eginaz, zaleturen bat sumintzeraino. Baina mutila irriparretsu zen. Umorez amaitu zuen funtzioa: “barren-barrenean daramagun abesti honekin bagoaz” (edo antzeko zerbait) esan, hiru akorde kolpe jo eta adio!\nEsandako dena are harrigarriago egingo zaizue kontzertua berandu hastearen arrazoia, Segallen aita egun bertan hil izana dela esaten badizuet. Hala izan zen. Ez galdetu niri nor den Ty Segall, ez baitakit. Baina, atzoko gauaren ostean jakiteko sekulako irrikaz nago.\nhil, kontzertua, musika